VELIKA PLJAČKA: Ko je ukrao 45 tona srpskog zlata iz Švajcarske! (VIDEO)\nHome/VESTI/SRBIJA/POLITIKA/VELIKA PLJAČKA: Ko je ukrao 45 tona srpskog zlata iz Švajcarske! (VIDEO)\nKako je istakla guverner NBS Jorgovanka Tabaković rezerve u zlatu iznose 18,3 tone.Od ukupnih zlatnih rezervi 1,01 tona se nalazi u Bazelu, a ostatak u Trezoru NBS, rekla je Tabaković, na prezentaciji avgustovskog Izveštaja o inflaciji u zgradi NBS.\n„Svaka naša reakcija je dobro odmerena i ima jedini cilj – da održimo finansijsku stabilnost i stabilnost deviznog kursa dinara, kao i da povratimo poverenje koje je vrlo poljuljano na finansijskim režištima“, naglasila je Tabaković.\nUništeno 130 tona leševa, 20 tona mleka i 1,8 tona koža Braničevski okrug: Kod Žagubice više od 70 tona zlata Godišnje nam prodaju 150.000 tona crkotina PORTUGAL: Policija zaplenila 1,15 tona kokaina, uhapšena četvorica Srba


Putin među najomiljenijim ljudima sveta - Lux Life luksuzni portal\nPutin među najomiljenijim ljudima sveta\nKada govorimo o moći, novac nije jedina stvar koju morate imati, ako želite da uspete…\nPored ogromnog bogatstva, postoje brojni ljudi koji nemaju nikakvog uticaja na opštu javnost, kako u svojim zemljama, tako i na svetskom nivou. Ipak, jedna osoba, koja poseduje i moć i novac, posebno se ističe u čitavom svetu i u pitanju je ni manje ni više, već predsednik Rusije, Vladimir Putin.\nOn se našao na šestom mestu liste muškaraca kojima se divi čitav svet – ispred njega su Bil Gejts, Barak Obama, Si Điping, Džeki Čen i Stiven Hoking. Ovo istraživanje radila je onlajn kompanija YouGov, a Putin je visoko kotiran, što je i bilo očekivano. Muškarci koji se nalaze na ovoj listi, svakako su omiljeni u svojim državama, ali imaju uticaj na sve građane sveta, što dokazuju svojim brojnim postupcima – bave se humanitarnim radom i učestvuju u rešavanju bitnih globalnih problema.\nKod dama, situacija je takođe veoma interesantna. Žena kojoj se najviše ljudi divi je glumica Anđelina Džoli, koja je u čitavom svetu poznata kao veliki filantrop. Iako su je prethodnih nekoliko godina pratile kontraverzne izjave zbog filma kom je bila producent, kao i zbog navodnih problema u braku i problematične dece, Anđelina je dospela na sam vrh ove liste. Drugo mesto zauzela je kraljica Elizabeta, koja je, kao što dobro znate, najduže vladajući monarh. Potom, tu je Hilari Klinton, koja je idol brojim američkim devojčicama i česta tema eseja za upis na prestižne univerzitete, a takođe je i kandidat za predsednika SAD. Posle nje, slede Opra Vinfri, koja je poznata kao jedna od najuticajnijih dama sveta, Mišel Obama, a potom, tu je i slavna pevačica Selin Dion.\nnajmoćniji ljudi sveta


Radenković: Moguće oduzimanje licence JP NOS : Najnovije vesti : POLITIKA\nNajnovije vesti\tRadenković: Moguće oduzimanje licence JP NOS\nBEOGRAD –Direktorka Agencije za zaštitu od jonizujućeg zračenja Mirjana Radenković izjavila je danas da će posle inspekcijskog nadzora nad sprovođenjem mera nuklearne sigurnosti i mera zaštite od zračenja, ta agencija razmotriti mogućnost oduzimanja licence JP „Nuklearni objekti Srbije” (NOS), ukoliko se utvrdi da su prekršeni uslovi izdavanja licence.\nOna je u izjavi Tanjugu navela da će Agencija u vezi sa događajem u Vinči od 19. aprila delovati na osnovu informacija koje dobije od inspekcijskih službi. „Ukoliko nije ispoštovana procedura, odnosno uslovi izdavanja licence koju oni imaju, licenca može biti oduzeta”, rekla je Radenkovićeva.\nOna je dodala da je JP „Nuklearni objekti Srbije” od ministarstva nauke dobilo tzv. „nultu licencu”, u okviru koje može da sprovodi nuklearne aktivnosti, ali za svaku od tih aktivnosti prethodno mora da dobije odobrenje od Agencije za zaštitu od jonizujućeg zračenja. „Ukoliko su bilo koju aktivnost planirali da izvedu, morali su da nas o tome obaveste i da dobiju odobrenje. U ovom slučaju to nisu uradili”, istakla je Radenkovićeva.\nV.D. direktora JP „Nuklearni objekti Srbije” Jagoš Raičević juče je izjavio za Tanjug da radnici nisu bili izloženi velikim dozama zračenja tokom izvođenja eksperimenta.\nPojedini mediji preneli su prethodno da je direktorka sektora za radijacionu sigurnost Snežana Pavlović uputila pismo ministrima Ivici Dačiću, Oliveru Duliću i Žarku Obradoviću u kome se navodi da su zaposleni ozračeni višestruko iznad planskih i odobrenih vrednosti i da su boravili u radijacionim poljima ekstremno visokih intenziteta.\nRaičević je rekao da je reč o rutinskom eksperimentu, u kome je ispitivan sadržaj određenih kanala i da su prilikom merenja doze zračenja bile tek nešto više od uobičajenih. „Postojao je izvor za koji se nije znalo, on je vraćen nazad i sve je apsolutno bilo i ostalo pod kontrolom. Logično je da se tu jave veće dože zračenja a one koje su primljene tamo su na novou doza koje se primaju u toku uobičajenog dnevnog rada u zgradi reaktora”, rekao je Raičević.\nOn je istakao da navodi iz pojedinih medija da su radnici bili ugroženi velikim dozama radijacije predstavljaju „zloupotrebu i širenje dezinformacija” i naveo da će ministrima kojima je Pavlovićeva poslala pismo dostaviti izveštaje o tome, ukazujući da se „radi se o potpuno ličnom i ishirenom potezu”.\nRaičević je ponovio da je reč o rutinskom ekseprimentu o kojem postoji i izveštaj i dodao da je o tome obaveštena i Agencija za zaštitu od jonizujućeg zračenja.\nTanjug\tobjavljeno: 28/04/2012


Prijavi se na Yard Sale i osvoji praksu u jednoj od najuspešnijih agencija - Mingl\nPrijavi se na Yard Sale i osvoji praksu u jednoj od najuspešnijih agencija\nStudentska organizacija Unija studenata FON-a, u saradnji sa jednom od najuspešnijih marketing agencija Ovation BBDO, po treći put organizuje projekat Yard Sale, koji se realizuje 15, 16 i 22. maja u online formatu na Zoom platformi.\nUkoliko želiš da unaprediš sposobnosti prodaje, upoznaš se sa kompanijiama i stekneš znanja u oblasti prezentovanja, ovo je projekat za tebe. Ovogodišnja tema je digitalni marketing, koji predstavlja najrasprostranjeniji način moderne promocije putem interneta.\n15. i 16. maja učesnici će imati priliku da prisustvuju interaktivnim predavanjima i radionicama, koje će održati predstavnici kompanija. Drugog dana projekta biće predstavljena studija slučaja kompanije Tuborg, a timovi će imati šest dana da osmisle rešenje i način predstavljanja.\n22. maj rezervisan je za prezentovanje rešenja i proglašenje pobednika, a generalni partner, agencija Ovation BBDO, pobedničkom timu obezbediće četiri prakse i tako pružiti šansu mladim ljudima da se usavršavaju za budući rad.\nUkoliko si zainteresovan/a, možeš da se prijaviš sa timom koji broji četiri člana. Ukoliko nemaš tim, možeš da se prijaviš individualno, a organizatori će ti dodeliti preostale članove. Ovo je odlična prilika za sticanje novih poznanstva i razvijanje timskog duha.\nPrijave traju do 11. maja, a broj mesta je ograničen! Za sve dodatne informacije možeš da posetiš facebook, instagram ili linkedin proﬁl Unije studenata FON-a.\nUnija studenata FON-a je organizacija osnovana 2016. godine sa ciljem da kroz edukativne i humanitarne projekte podstakne humanost, timski duh, kolegijalnost i kreativnost kod mladih. Na godišnjem nivou uspešno realizuje pet projekata edukativnog i humanitarnog karaktera: FON QUIZ, USF Gaming Fair, Yard Sale, Humanitarni sportski turnir i Humanitarno Stand up veče.


BiH – Stranica 44 – Kakanj Info\nNaslovna / BiH (stranica 44)\nBIH: Nema nove tranše MMF-a za BiH dok vlasti ne ispune dogovoreno\nDruga tranša kredita Međunarodnog monetarnog fonda (MMF) za BiH prolongirana je do daljnjeg jer bh. vlasti nisu ispunile tražene uslove, potvrdio je za RSE Francisco Parodi, rezidentni predstavnik Međunarodnog monetarnog fonda u Bosni i Hercegovini. Od 11 postavljenih uslova za dobijanje kredita u iznosu od 553,3 miliona eura, do sada …\nTurska ponudila pomoć BiH u oblasti civilne avijacije\nMinistar komunikacija i prometa BiH Ismir Jusko sastao se jučer s predsjednikom Privremenog vijeća EUROCONTROL-a i generalnim direktorom Uprave za civilnu avijaciju Turske Haydarom Yalcinom koji ga je upoznao o potrebi saradnje država koje nisu članice EU-a u tijelima kao što su ICAO, EUROCONTROL i druge. Pojasnio je da je …\nU FBiH trenutno nema tri lijeka za onkološke pacijente, FZZO smatra da je situacija zadovoljavajuća – Onkološki pacijenti u Federaciji BiH od kraja prošle godine se suočavaju s nedostatkom lijekova koji su ključni u njihovoj borbi protiv opakih bolesti. Klinički centri i bolnice u januaru nisu imali osam vrsta lijekova, a …\nSarajevo: Srednjoškolci traže posao kako bi svojim kolegama platili ekskurziju\nUčenici Srednje medicinske škole Bjelave u Sarajevu organizovali su radnu akciju pod nazivom “Ekskurzija 2017” kako bi pomogli svojim vršnjacima koji nisu u finansijskoj mogućnosti da plate odlazak na ekskurziju. U svom apelu svim firmama i poslodavcima poručili su kako su spremni raditi i zaraditi, te ih pozivaju da ih …\nUsvojen Prijedlog prostornog plana za autoput na Koridoru Vc\nU Federaciji BiH donesen je Prostorni plan područja posebnih obilježja od značaja za FBiH „Autocesta na koridoru Vc“ koji će važiti u narednih 20 godina od dana objave Odluke o donošenju plana u Službenim novinama FBiH. Time je ostvaren doprinos za nastavak izgradnje koridora Vc, gdje se treba izgraditi još …\nU okviru operativne akcije „Bastion“ službenici Jedinice granične policije Trebinje otkrili su državljane Alžira i Sirije u ilegalnom prelasku državne granice 3.2.2017. godine. Otkriveni su u graničnom pojasu na području Gackog. U skladu sa Zakonom o strancima BiH, prekršajno su procesuirani i predati Službi za poslove sa strancima BiH, prenose …\nGrađani krive Elektroprivredu BiH, koja je nenadano ispustila jezero Jedno od najvećih umjetnih jezera u Bosni i Hercegovini, Jablaničko jezero, presušilo je prethodnih dana, čime je cijeli jedan dio Bosne potpuno promijenjen, do neprepoznatljivosti. Posljednjih 40 dana ovo jezero i svi oni koji žive u njegovoj blizini proživljavaju pravu ekološku …\nKupuj387: Razvijena aplikacija za bolju bh. ekonomiju\nGrupa mladića okupljena u Udruženju Kupuj387 razvila je istoimenu aplikaciju koja ima za cilj promovisati kupovinu domaćih proizvoda, prenosi Klix.ba Nakon što kupe neki od bh. proizvoda, svi građani koji imaju instaliranu aplikaciju na svom mobilnom telefonu, putem nje trebaju skenirati bar kod koji počinje sa 387, čime im se …\nOd danas se završava februarsko proljeće u BIH, vraćaju se minusi i snijeg\nU našoj zemlji danas se očekuje umjereno do pretežno oblačno vrijeme. Poslije podne i u večernjim satima padavine u većini područja. U noći sa ponedjeljka na utorak, u većem dijelu Bosne, očekuje se prelazak kiše u susnježicu i snijeg. Jutarnja temperatura od 3 do 8, na jugu od 7 do …


Maderoterapija je specijalno osmišljena anticelulitna masaža koja se izvodi sa posebno izrađenim drvenim nastavcima tj. oklagijama.\nPrednost maderoterapijske masaže je intenzivni pritisak na celulit i masne jastučiće. Pomoću pokreta koji uključuju drvene elemente potičemo limfni sustav tijela, a time počinjemo oslobađati vašei tijelo od nakupljenih toksina, masnoća i celulita.\nOpuštanje mišića i relaksaciju\nNaša preporuka za uspješne rezultate je na maderoterapiju dolaziti 2-3 x tjedno.\nKroz našu dugogodišnju praksu, primijetili smo da najbolje rezultate maderoterapija postiže kada se radi u kombinaciji sa nekom drugom vrstom anticelulitne terapije. Tada se njeni rezultati mnogostruko pojačavaju.


Tim za dezinfekciju nastavlja sa radom – Free Radio Prijedor\n/Tim za dezinfekciju nastavlja sa radom\nTim za dezinfekciju nastavlja sa radom\nTim za dezinfekciju javnih površina i ustanova, koji djeluje pri Gradskom štabu za vanredne situacije Prijedor, sastao se sinoć kako bi dogovorio nastavak plana djelovanja u narednom periodu.\nŠef ovog tima Zlatko Ritan izjavio je novinarima da tim ima dovoljno ljudi i tehničke kapacitete, te da su spremni za rad na terenu i najavio nastavak dezinfekcije u gradu već za naredni vikend.\n“Dogovorili smo se da ćemo djelovati po potrebi, a krenućemo već narednog vikenda sa dezinfekcijom javnih površina koje ćemo ubuduće tretirati jednom sedmično”, rekao je Ritan.\nOn je dodao da će u slučaju potrebe biti organizovano pranje ulica hlorom uz pomoć cisterni, a vršiće se i dezinfekcija javnih ustanova.\n“Građanima ćemo biti na usluzi i za dezinfekciju stubišta u stambenim objektima”, rekao je Ritan.\nOn je dodao da će i ovog puta dio tima činiti prijedorski voćari i mladi Prijedora, koji su zajedno sa komunalcima i vatrogascima prethodnih mjeseci obavljali kvalitetan posao i značajno suzbili širenje virusa korona na području grada.\nPredsjednik gradskog Udruženja voćara Mladen Marjanović izjavio je da je u prethodnom periodu 15 ekipa voćara vršilo dezinfekciju u gradu.\n“Naše ekipe su vršile dezinfekciju javnih površina i trudili smo se da pokrijemo šire područje grada, te smo ovdje radi daljeg dogovora i potvrde da smo i dalje na raspolaganju za akciju dezinfekcije”, rekao je Marjanović.\nSekretar Omladinskog savjeta grada Radovan Đaković izjavio je da volonterski centar koji djeluje pri ovom savjetu broji 60 mladih i da je i dalje aktivan i dostupan Gradskom štabu za vanredne situacije.


Skupštinski budžet za narednu godinu utvrđen je u iznosu od 3,47 milijardi dinara, od čega 1,23 milijarde idu Republičkoj izbornoj komisiji, i to 1,2 milijarde za predsedničke izbore i 26 miliona za tekući rad.\nNajviše novca namenjenih predsedničkim izborima biće utrošeno na naknade članovima RIK, biračkih odbora zaposlenima u Skupštini Srbije i onima u opštinama, koji budu angažovani za rad na sprovođenju izbora – 859,4 miliona dinara.\nPredsednički izbori koštaće, naravno, mnogo više, jer u troškove RIK ne ulazi novac koji će predsednički kandidati dobiti iz republičkog budžeta. Od sredstava opredeljenih RIK, na usluge komunikacija, u koje spadaju troškovi korišćenja mobilnih telefona, poštanskih usluga i dostava obaveštenja biračima o vremenu i mestu glasanja na izborima, otići će 79,9 miliona dinara.\nZa troškove službenih putovanja po zemlji planirano je devet miliona dinara, a taj novac biće potrošen na putovanja članova RIK u stalnom i proširenom sastavu s prebivalištem van Beograda, radi dolaska na sednice i odlaska u upravne okruge zbog primopredaje izbornog materijala pre i posle glasanja.\nNa zakup prostorija koje su u privatnom vlasništvu, a određene su za biračka mesta, kao i za skladištenje izbornog materijala, otići će 12,1 milion dinara. Za usluge po ugovoru namenjeno je 126,2 miliona dinara, od toga 550.000 dinara ide na prevođenje (na jezike nacionalnih manjina) izbornih akata RIK.\nZa usluge informisanja, u koje spada štampanje glasačkih listića i ostalog izbornog materijala, umnožavanje materijala, štampanje akreditacija za posmatrače i objavljivanje tendera i oglasa, planirano je 120 miliona dinara, a za UV lampe, sprejeve i glasačke kutije 16 miliona…\nProsečna oktobarska plata 45.281 dinar


Polno prenosive bolesti, tema o kojoj treba pričati: Danas je Svetski dan borbe protiv side | Portal Moj Bečej - Bečejske opštine iz ugla građana!\nPolno prenosive bolesti, tema o kojoj treba pričati: Danas je Svetski dan borbe protiv side\nBečejsko udruženje mladih (BUM) i ove godine obeležava Svetski dan borbe protiv Side. Pitali smo učenike Gimnazije gde su, između ostalog, članovi BUM-a podelili edukativni materijal o polno prenosivim bolestima i prezervative.\nZdravstveno vaspitanje o reproduktivnom zdravlju, fakultativni je predmet, deo nastavnog programa u bečejskoj Gimnaziji, Ekonomsko – trgovinskoj, kao i Tehničkoj školi.\nPrema rečima Marice Kresoje, psihološkinje, đaci drugih razreda srednjih škola u Bečeju zainteresovani su za ovaj predmet, aktivni na času, željni preciznih informacija, koje ne mogu dobiti na internetu. Gimnazija takođe obeležava Svetski dan borbe protiv side, i to aktivnošću koju realizuje ginekolog iz Doma zdravlja Bečej. Prema rečima Milane Gaković, učenice pomenute bečejske škole, polno prenosive bolesti jesu tema koju treba otvarati i o njoj diskutovati sa mladima.\nBUM je današnju aktivnost realizovao, kao i ranijih godina, u saradnji sa omladinom JAZAS-a iz Novog Sada.\nAgencija UN za borbu protiv side (UNAIDS) saopštila je povodom 1. decembra, Svetskog dana borbe protiv side, da je 2014. godine registrovano 36,9 miliona ljudi, pretežno u Africi, koji žive sa sidom. Od 2000. i 2014. godine zaraza se proširila za 30 odsto u regionu istočne Evrope i centralne Azije, kao za 26 odsto na Bliskom istoku i severnom delu Afrike, navodi se u izveštaju. Stopa smrtnosti vezana za sidu smanjena za 42 odsto od 2004. godine kada je zabeležen najveći broj smrtnih slučajeva od side. UNAIDS strahuje od povratka epidemije ako zemlje ne učine više protiv širenja infekcije, ali i navodi da se broj registrovanih novoinficiranih smanjio za 35 odsto između 2000. i 2014. godine.


Dačić i Tači o primeni sporazuma - ebart\nNapedak u primeni briselskog sporazuma biće tema razgovora premijera Ivice Dačića i Hašima Tačija na radnoj večeri kod Ketrin Ešton. Visoka predstavnica EU u petak će zajedno sa Štefanom Fileom zemljama članicama uputiti pismo o napretku u sprovođenju sporazuma i unutrašnjim reformama u Srbiji.\nPredsednik vlade Srbije Ivica Dačić i kosovski premijer Hašim Tači razgovaraće na radnoj večeri kod Ketrin Ešton o napretku u primeni briselskog sporazuma, najavila je portparolka visoke predstavnice EU za spoljnu politiku i bezbednost Maja Kocijančič.\n"Oni će razgovarati u okviru plana primene koji je bio usvojen pre nekoliko nedelja", rekla je Kocijančič i dodala da će to biti prilika da se napravi procena dosadašnjeg napretka u primeni sporazuma iz aprila.\nPrema njenim rečima, suprotno nekim medijskim izveštajima, nakon večere se ne očekuje potpisivanje bilo kavog novog dokumenta, a u ovom trenutku najvažnija je primena sporazuma.\nKocijančič je potvrdila da će Eštonova u petak, zajedno sa komesarom za proširenje Štefanom Fileom, uputiti zemljama članicama kratko pismo o napretku u sprovođenju sporazuma i unutrašnjim reformama u Srbiji.\n"To je u okviru priprema za sastanak Ministarskog saveta koji će iduće nedelje biti održan u Luksemburgu", objasnila je Kocijančič dodajući da sadržaj pisma uglavnom zavisi od onoga što će biti dogovoreno za večerom.\n"Komisija je u svom izveštaju već dala preporuku Savetu da Srbiji odobri datum, tako da će pismo sadržati samo ažurirane informacije", istakla je Kocijančič.


Velika su očekivanja u Beogradu pred dolazak predsJednika Ruske Federacije Vladimira Putina, mada se u javnosti najmanje pričalo o razlozima posjete ili ciljevima i interesima koji su u pozadini susreta Vučić - Putin. Glas Amerike traži odgovor nas pitanje šta se može očekivati od ovog susreta i kakve bi mogle da budu posljedice po Srbiju i region.\nSve je spremno za dolazak predsjednika Rusije - od autobusa koji treba da dovezu hiljade članova SNS na doček u Beograd, do fontane na Slaviji koja će za tu priliku sijati u bojama srpske i ruske zastave.\nI glavne zvijezde događaja - predsjednici Aleksandar Vučić i Vladimir Putin, svaki sa svojim interesima i ciljevima, puno očekuju od susreta u Beogradu.\n"U ovim dešavanjima oko Kosova, i u regionu, malo je Rusija bila u drugom planu - potrebno im je da se još jednom ovdje potvrde. Potrebno je i predsjedniku Srbije baš zbog spekulacija koje se tiču rješavanja problema Kosova, odnosno eventualnog priznanja", kaže Marko Savković iz beogradskog Fonda za političku izuzetnost.\n"Svakako je za Vučića ta posjeta dosta korisna, kako zbog podrške koju Rusija može da pruži Srbiji u nekim ključnim pitanjima, kao što je rješavanje pitanje Kosova, tako i za PR pred sopstvenom javnošću, koja svakako vidi tu posjetu Putina kao nešto dosta bitno, uzimajući u obzir popularnost i Putina i Rusije u Srbiji", ističe Nikola Burazer iz organizacije European Western Balkans.\nOsim kroz uobičajenu diplomatsku frazu da će to biti odlična prilika da dvije zemlje nastave da razvijaju odlične odnose, u javnosti se nije mnogo govorilo temama o kojima će Vučić i Putin razgovarati.\n"Znamo da taj zahtjev za diplomatskim imunitetom stoji na stolu, da je to već godinama zahtjev Rusije. Meni je teško da zamislim da se to prihvati - pretpostavljam da će Beograd tražiti način da nekako to izbjegne", dodaje Savković.\n"Bez obzira na to kakav sporazum postignu Srbija i Kosovo, vezano za, možda i priznanje nezavisnosti ili članstvu u međunarodnim organizacijama, vrlo je bitna uloga Rusije i Kine, kao stalnih članica Saveta bezbjednosti UN, da bi neka od tih rješenja mogla biti sprovedena. A samim tim vrlo je bitno za Srbiju da Rusija zaista pruži podršku onom rješenju koje je dogovoreno. Tako da Rusija tu svakako ima određenu ulogu i imaće određenu ulogu i težinu. Šta god Srbija bude prihvatila, Rusija će ostati važan akter".\nKako je najavljeno iz kabineta predsjednika Srbije Aleksandra Vučića, on će svog ruskog kolegu dočekati na beogradskom aerodromu „Nikola Tesla“. Biće to njihov 14. susret.\nNešto poslije 13 časova ponovo će se sastati dvojica predsjednika, a sat vremena kasnije i delegacije dvije zemlje. Razmjena potpisanih bilateralnih dokumenata obaviće se u prisustvu dvojice šefova država, a potom će biti upriličena ceremonija uručenja Ordena Aleksandra Nevskog predsjedniku Srbije od strane Vladimira Putina.\nOva Putinova poseta Srbiji se u Beogradu, ali i u međunarodnim krugovima, tumači kao jedan od najznačajnijih političkih susreta u trenutku kada je sve bliža mogućnost direktnog angažmana vodećih svjetskih sila u rješavanju pitanja odnosa Kosova i Srbije.\n"Nikada nećemo zaboraviti 2015. godinu kada su (ruski šef diplomatije Sergej) Lavrov i (ruski stalni izaslanik u UN Vitalij) Čurkin po Putinovoj naredbi spasili Srbiju od stigme naroda koji je počinio genocid, kao što je to bilo predloženo britanskom rezolucijom u Savetu bezbjednosti UN. Nikada to nećemo zaboraviti", istakao je predsjednik Srbije.


Kleo ostaje na Marakani\nKleo ostaje fudbaler Crvene zvezde! Menadžeri brazilskog fudbalera Žorž Gama i Ranko Stojić dogovorili su se s potpredsednikom crveno-belih Markom Miškovićem da centarfor ostane u Ljutice Bogdana u naredne tri godine. Mišković je preuzeo na sebe da menadžerskoj agenciji koja zastupa Klea uplati 200.000 evra, koje Zvezda duguje od avgusta, a onda u nekoliko rata iskešira i ostalih 800.000 evra. Procenjeno je da Zvezda u naredne dve godine može dobro da profitira na Kleu i da se „zlatna koka“ jednostavno ne sme ispustiti iz ruku.\nJUGOVIĆ PODNEO OSTAVKU U ZVEZDI!\nIzvor: Press, 01.Apr.2009\nPotpredsednik crveno-belih u narednih nekoliko dana napustiće ovu funkciju, jer smatra da ga sadašnja uprava kluba zaobilazi u donošenju važnih odluka. Čelnicima kluba poručio „da nađu boljeg od njega". .Vladimir Jugović ponudio je ostavku na mesto potpredsednika Crvene zvezde! Nekadašnji...


11 crvenih lampica na mrežama koje roditelji treba da vide\nTeško je pratiti najnovije aplikacije koje deca koriste. Taman kada ste shvatili kako da razgovarate sa svojom decom o Instagramu, oni mole da skinu Snapchat i TikTok. Ako znate šta da tražite, možete pomoći svom detetu da izbegne neke uobičajene zamke na društvenim mrežama kao što su drama, sajber maltretiranje i preterano deljenje.\nPrvo da odgovorimo na opšte i najvažnije pitanje: da li crvena lampica znači da dete ne bi trebalo da koristi određenu aplikaciju?\nVećina dece bezbedno koristi aplikacije na društvenim mrežama - a deca ne koriste uvek svaku funkciju svake aplikacije. Takođe, često možete da onemogućite određene funkcije tako da one više predstavljaju problem. I kao što uvek naglašavamo, česti i detaljni razgovori o zdravom korišćenju društvenih mreža, bezbedno i odgovorno ponašanje i poštovanje deteta najbolji su načini da im pomognete da identifikuju i izbegnu crvene lampice.\nEvo najčešćih crvenih lampica na društvenim mrežama, aplikacija i saveti za suočavanje sa njima.\nOglasi i kupovina u aplikaciji\nNeki primeri: Instagram, Snapchat, TikTok\nBesplatne aplikacije moraju nekako da zarade novac, pa kreatori nude marketarima mnogo mogućnosti da dođu do dece na svojim platformama, uključujući recenzije proizvoda, ugrađene linkove za oglase, sponzorisan sadržaj i prilike za kupovinu.\nŠta da radite: Oglašavanje na društvenim mrežama može da bude varljivo jer je dizajnirano tako da izgleda kao redovan sadržaj aplikacije. Iako su postepene kupovine u aplikaciji za, recimo, ekskluzivne filtere za fotografije, jeftine, one zaista mogu da se saberu. Da biste razumeli kako aplikacije zarađuju novac, treba da potrošite neko vreme na svaku od njih. Upoznajte se sa tipovima oglasa koji dolaze do vaše dece, naučite ih da prepoznaju različite tipove digitalnog marketinga i razgovarajte o tome šta da radite ako im se na internetu obrati neko ko pokušava nešto da proda. Što se tiče kupovine u aplikaciji, možete da postavite ograničenja potrošnje ili da isključite mogućnost kupovine u aplikaciji na telefonu vašeg deteta.\nNeki primeri: Instagram, Snapchat, TikTok, Tumblr\nPrijatelji mogu da dele eksplicitne sadržaje putem poruka (na primer, seksting), ali veća briga je da li aplikacija sadrži mnogo sadržaja koji je generisao korisnik, a koji nije prikladan uzrastu vašeg deteta. Vaš tinejdžer možda čak neće morati ni da prati korisnike koji postavljaju eksplicitne sadržaje da bi naišao na njih.\nŠta da radite: Pitajte dete koga prati, i pitajte da vidite šta se postavlja. Koristite aplikaciju sami i pregledajte šta se pojavljuje u prosečnom feedu (ili funkcijama kao što je Snapchat Discover). Zatim pokušajte da pronađete sadržaj zbog kog brinete i vidite da li ga je lako pronaći. Proverite uslove korišćenja da biste videli šta aplikacija dozvoljava i da li korisnici mogu da obeleže prekršioce zastavicom. Ako vaše dete koristi TikTok, možete da omogućite ograničenja sadržaja, ali većina platformi društvenih medija ne nudi tu funkciju.\nNeki primeri: Lipsi, LMK: Anonimne ankete, Telonim, Jolo\nAnonimnost ne rađa uvek okrutnost, ali ima slučajeva. Na anonimnim internet stranicama ljudi osećaju da su njihovi komentari oslobođeni posledica i na kraju povređuju druge. Takođe, iako se deca možda osećaju dovoljno bezbedno da podele osetljive ili bolne teme koje možda drugačije ne bi, često ne dobijaju potrebnu podršku ili pomoć i mogu biti napadnuta ili izložena ruglu, što je još gore.\nŠta da radite: Uverite se da vaš tinejdžer razume rizike i da zna kako da blokira i prijavi druge korisnike ako je potrebno. Takođe, ako im je potrebna konekcija sa nekim, a teško mu je da razgovara sa vama, dajte im mogućnosti da podele sa drugim sigurnim, pouzdanim ljudima (članovima porodice, prijateljima).\nNeki primeri: Instagram, Snapchat, Roblox, Twitter\nIako je većina aplikacija poboljšala svoje funkcije praćenja i izveštavanja, sajber maltretiranje je i dalje realnost. To se može desiti na bilo kojoj aplikaciji na društvenim mrežama, ali neke imaju notornu zlobnu crtu, posebno ako ih klinci koriste u školi, bez nadzora.\nŠta da radite: Raspitajte se i obratite pažnju šta roditelji, nastavnici i druga deca govore o tome. Uverite se da vaš tinejdžer razume kako da prijavi i blokira druge korisnike i proverite politiku škole o sajber maltretiranju.\nPraćenje lokacije i deljenje\nNeki primeri: Find My Friends, Instagram, Snapchat, Twenty (ranije Mappen), Twitter\nGde god da odete, eto vas i vaše aplikacije na društvenim mrežama to znaju. Iako možete da ukažete samo na grad ili komšiluk u profilu, dozvoljavanje identifikacije lokacije često znači da vas prate unutar gradskog bloka, vaše objave mogu da uključuju vašu lokaciju, a svi -- uključujući strance -- mogu tačno da vide gde se nalazite.\nŠta da radite: Ovo je nezgodno ako roditelji vole da prate svoju decu. Mnogo je važniji od aplikacije za nadzor kretanja razgovor u četiri oka.\nDeca treba da znaju da ste vi njihova sigurna luka i da gde god da odu, treba da vam se jave. U tom slučaju, ne treba ni da koriste lokaciju, a poverenje između vas stvoriće kod njih osećaj odgovornosti i naviku da vam se uvek jave.


Okrugli sto o izmenama Zakona o upravljanju otpadom održan je u Narodnoj skupštini Republike Srbije V.J.\nObjavljeno u februar 14, 2018\nOkrugli sto o izmenama Zakona o upravljanju otpadom održan je juče u Narodnoj skupštini Republike Srbije.\nIzmenama Zakona, koje su predložene u maju 2017. godine, predviđena je dozvola uvoza neopasnog otpada i njegovo korišćenje kao goriva u industrijskim postrojenjima. Spaljivanje otpada kao goriva je u mnogim zemljama EU izazvalo reakcije javnosti i civilnog društva, zbog potencijalnih uticaja na životnu sredinu i zdravlje ljudi.\nOrganizacije civilnog društva su pokazale veliko interesovanje za ovu temu u našoj zemlji, te je udruženje UNEKOOP iz Paraćina uz podršku Regionalnog centra za životnu sredinu - REC, Kancelarije u Srbiji, organizovalo ovaj skup kako bi zainteresovane strane mogle da se uključe u diskusiju o predloženim izmenama. Ovaj okrugli sto je okupio više od 60 predstavnika civilnog društva, narodnih poslanika, stručne javnosti, privrednika i medija.\nOkrugli sto je otvorila predsednica skupštinskog Odbora za zaštitu životne sredine, Ivana Stojiljković, ističući značaj ove teme i cilj primene zakonodavstva u ovoj oblasti - da otpad u Srbiji više ne bude otpad, već da postane resurs, kao i težnju da cirkularna ekonomija u Srbiji zaživi i omogući otvaranje zelenih radnih mesta. Tokom uvodnih izlaganja je istaknut značaj saradnje Narodne skupštine Republike Srbije sa organizacijama civilnog društva u oblasti kakva je upravljanje otpadom.\nNebojša Redžić iz Agencije za zaštitu životne sredine rekao je da Agencija već sedmu godinu zaredom prikuplja podatke o generisanju otpada u Srbiji koji su dostupni javnosti, dok se od prošle godine radi na nacionalnom izveštaju o upravljanju otpadom.\nStav struke čuo se od profesora Hemijskog fakulteta Univerziteta u Beogradu, dr Ilije Brčeskog, koji je naglasio da treba biti oprezan kada se sprovode naizgled napredna i pozitivna rešenja koja mogu da imaju prilično velike posledice po životnu sredinu.\nAktivista Ekološkog pokreta Kosjerića, dr Ilija Vukadinović osvrnuo se na ozbiljne posledice koje produkti sagorevanja otpada imaju po ljudsko zdravlje i primetio kako u obrazloženju izmena zakona nije moguće videti bilo kakve procene posledica po životnu sredinu i zdravlje ljudi.\nTokom diskusije čuli su se komentari i pitanja stručnjaka, predstavnika civilnog društva i narodnih poslanika, a jasno je da je široko učešće javnosti neophodno u procesima uvođenja izmena ove vrste, dok usvajanje ovog i sličnih zakona ne sme da bude sprovedeno po hitnom postupku, pre svega zbog značaja posledica koje može da ima po životnu sredinu i zdravlje građana.\nUNEKOOP je udruženje koje se bavi zaštitom životne sredine i promocijom održivog razvoja na lokalnom, regionalnom i nacionalnom nivou. UNEKOOP je član Radne grupe za Poglavlje 27 Nacionalnog konventa o Evropskoj uniji i aktivno učestvuje u radu Konventa.\nOvaj skup je organizovan u okviru Programa podrške civilnom društvu u Srbiji u oblasti životne sredine - CSOnnect koji realizuje Regionalni centar za životnu sredinu za Centralnu i Istočnu Evropu – REC od 2015. godine uz finansijsku podršku Švedske međunarodne agencije za razvoj i saradnju SIDA.\ndr ilija brčeski\ndr ilija vukadinović\nEnergetska efikasnost (21)


Ministarstvo odbrane Vlade Republike Srbije saopštilo je\nda Vojska Srbije od danas kontroliše sve granične prelaze, obezbeđuje i kontroliše sve prihvatne centre i centre za azil, kao i sve bolnice, na osnovu Odluke o uvođenju vanrednog stanja na celoj teritoriji Srbije.\nKonkretno angažovanje pripadnika Vojske Srbije regulisano je odlukama i naređenjima ministra odbrane Aleksandra Vulina i načelnika Generalštaba Vojske Srbije generala Milana Mojsilovića, iz njihovih nadležnosti na pružanju podrške civilnim vlastima u sprečavanju širenja virusne infekcije COVID-19.\nRadi sprečavanja nekontrolisanog kretanja lica koja mogu biti nosioci virusa i samovoljnog napuštanja centara za azil i prihvatnih centara, Vojska Srbije će, u saradnji sa Ministarstvom unutrašnjih poslova i Komesarijatom za izbeglice i migracije, obavljati pojačani nadzor, kontrolu ulaska i izlaska i spoljašnje obezbeđenje ovih objekata.\nVojska Srbije je preuzela kontrolu nad prihvatnim i centrima za azil kako bi pripadnici Ministarstva unutrašnjih poslova mogli da usmere svoje resurse na kontrolu mera Vlade o zabrani i ograničenju kretanja.\nPrema ranije propisanim merama, Vojska je angažovana na obezbeđenju i kontroli javnih objekata, bolnica u kojima se vrši kontrola potencijalno zaraženih i lečenje obolelih od COVID-19, zatim aerodroma u Beogradu i Nišu i autobuskih stanica u Beogradu, Kragujevcu, Nišu, Novom Sadu i Pančevu.\nVojska je preduzela neophodne mere za pripremu jedinica ABHO za dekontaminaciju terena i objekata radi sprečavanja širenja virusa.\nPrilikom izvršenja svih zadataka, Vojska preduzima sve mere zaštite od virusne infekcije COVID-19 u skladu sa preporukama nadležnih službi.\nVojska Srbije je spremna za izvršenje svih zadataka koje dobije u cilju zaštite države i građana u uslovima uvedenog vanrednog stanja u Srbiji.


Trans masti - Gurmanka-Kuvar-Recepti\nPosebna kategorija namirnica je ona koja u sebi ima diskutabilne masnoće, a radi se o biljnim proizvodima, za koje se donedavno mislilo da nisu štetne (margarin, biljni šlag, biljna pavlaka, biljni sir itd...)\nNajsavremenijim metodama je ipak dokazano je da je šteta ogromna ukoliko se ove namirnice konzumiraju, ove masti se zovu trans-masti, a postoje prirodni izvori i sintetska grupa.\nDo skora se smatralo da su štetne namirnice crveno meso i punomasno mleko, pa je veličana uloga margarina u ishrani, ali, nauka ipak kaže: mnogo su štetnije industrijski proizvedene trans masti, od prirodnih. One povećavaju nivo takozvanog lošeg (LDL), a snižavaju nivo takozvanog dobrog (HDL) holesterola.\nVeć je rečeno ranije da je u svetu započela borba da se zakonom reguliše zabrana uvoza namirnica koje sadrže trans masti (Kanada), u Americi postoji zabrana korišćenja takvih namirnica u restoranima, a u Danskoj je odavno regulisan propis o procentu trans masti u namirnicama (manje od 2%). Ove masti se dobijaju hidrogenizovanjem i drugim industrijskim procesima prerade namirnica biljnog porekla. Koriste se za produženje trajnosti peciva, slatkiša, slanih grickalica, brze hrane, ima ih u svim supama iz kesice, svim konzervisanim namirnicama...\nNajveći izvor je margarin, zatim hidrogenizovano biljno ulje, pekarske masnoće itd...\nPreporuka je da se detaljno prouči sastav neke namirnice koja je industrijski proizvedena i da se proveri procenat sadržaja trans masti (ne sme biti veći od 2%, mada je daleko najbolje da ne postoji uopšte).\nZnači: čim vidimo da u sastavu proizvoda piše - hidrogenizovana biljna masnoća, neka to bude signal za oprez (na žalost, to ćemo videti na veoma velikom broju proizvoda, mi smo do sada u našim prodavnicama pronašli samo malo proizvoda na kojima piše tačan procenat ovih masti).


HomeRegionSportske sekcije ponovo u svim banjalučkim školama\nGradonačelnik Igor Radojičić, koji je, u ime Grada, potpisao ugovor sa direktorima i profesorima, izrazio je zadovoljstvo što će ovaj projekat konačno zaživeti u praksi, pogotovo što je prvobitno bilo zamišljeno da njegova realizacija krene još prije šest meseci, ali je početak kasnio zbog komplikovanih procedura u vezi dobijanja potrebnih saglasnosti.\n„Korist od realizacije ovog projekta je višestruka, s tim da je u najvećem interesu same djece. Cilj je da se podigne fizička aktivnost kod djece, što je posebno značajno ako znamo da je u posljednjih nekoliko godina znatno povećan broj osnovaca sa oboljenjima kičme, pretilosti i sličnim znacima nedostatka fizičke aktivnosti. S druge strane, projekt je dobar i za same profesore fizičkog vaspitanja, koji su u prilici da, kroz ovaj projekt, steknu neophodno radno iskustvo koja im se, u potrazi za poslom, postavlja kao uslov“ – rekao je Radojičić. On je dodao da se na ovaj način, po uzoru na prijeratnu praksu, stvara dobra baza i za same sportske klubove, koji će biti u prilici da iz školskih sportskih sekcija regrutuju one najtalentovanije.\nMladen Čeko, jedan od profesora koji će raditi sa decom u školama, izrazio je zadovoljstvo što će osnovci imati priliku da se bave sportom u svoji školama, bez plaćanja bilo kakvih naknada.\n– Drago mi je što konačno počinje provođenje ovog projekta, koji će pomoći najviše samoj deci koja će biti u prilici da se bave željenim sportom – rekao je Čeko.


Otvoreni Parlament | Zakon o izmenama i dopunama Zakona o sprečavanju korupcije\nZakonom o sprečavanju korupcije se uređuje položaj, nadležnost, organizacija i rad Agencije za sprečavanje korupcije, pravila o sprečavanju sukoba interesa pri obavljanju javnih funkcija, kumulacija javnih funkcija, prijavljivanje imovine i prihoda javnih funkcionera i druga pitanja koja su značajna za sprečavanje korupcije. Zakon je donet u maju 2019. godine, a primenjuje se od 1. septembra 2020. godine, s tim što je prethodno na snazi bio Zakon o Agenciji za borbu protiv korupcije koji se primenjivao od 1. januara 2010. godine. Razlozi za izmene i dopune koje se predlažu je usklađivanje sa preporukama Grupe država za borbu protiv korupcije Saveta Evrope (GRECO), čiji je Republika Srbija član. Pored toga i Agencija za sprečavanje korupcije je ukazala na određene odredbe Zakona koje bi trebalo precizirati u cilju njegove bolje i pravilnije primene. Jedne od najvažnijih izmena odnose se na preciznije definisanje zloupotrebe javnih resursa i pooštravanja kazni za javne funkcionere koji zloupotrebe javne resurse.\nDOPUNJEN POJAM KORUPCIJE\nZakon definiše korupciju kao odnos koji nastaje korišćenjem službenog ili društvenog položaja ili uticaja radi sticanja NEDOZVOLjENE koristi za sebe ili drugoga. Ranijom zakonskom definicijom nije se zahtevalo da korist bude nedozvoljena. To znači da će u postupcima u kojima se utvrđuje postojanje korupcionog odnosa Agencija morati da utvrdi i nedozvoljenost koristi radi koje je neko koristio službeni ili društveni položaj.\nPROŠIRENI USLOVI ZA IZBOR DIREKTORA AGENCIJE\nPored postojećih uslova za izbor direktora Agencije: lice koje ispunjava opšte uslove za rad u državnim organima, ima završen pravni fakultet, najmanje devet godina radnog iskustva u struci i nije osuđivano za krivično delo na kaznu zatvora od najmanje šest meseci ili kažnjivo delo koje ga čini nedostojnim za obavljanje javne funkcije, propisuje se i dodatni uslov - posedovanje posebnih znanja i iskustva u oblasti sprečavanja korupcije.\nPRODUŽEN MANDAT ZAMENIKA DIREKTORA AGENCIJE\nUmesto dosadašnjeg vezivanja mandata zamenika direktora Agencije za prestanka mandata direktora, predloženim izmenema i dopunama predviđa se da se mandat zamenika direktora Agencije traje do izbora novog direktora u cilju kontinuiranog obavljanja poslova u Agenciji. Dodatno, zameniku direktora Agencije se daju ovlašćenja da od dana prestanka mandata direktora, pa do stupanja na dužnost novog direktora Agencije, on vrši funkciju direktora.\nOBAVLJANJE DRUGOG POSLA OD STRANE JAVNOG FUNKCIONERA\nPreciziraju se nadležnosti Agencije za davanje saglasnosti javnom funkcioneru za obavljanje drugog posla ili delatnosti. Dodatno, Agencija je dobila ovlašćenje da odredi rok javnom funkcioneru da prestane da obavlja određeni posao ili delatnost ako se time ugrožava nepristrasno vršenje ili ugled javne funkcije, odnosno ako predstavlja sukob interesa. Zakon propisuje da javni funkcioner, čija javna funkcija zahteva rad sa punim radnim vremenom ili stalni rad, ne može da obavlja drugi posao ili delatnost. Izuzetno, javni funkcioner može da se bavi naučnoistraživačkim radom, nastavnom, kulturno-umetničkom, humanitarnom i sportskom delatnošću, bez saglasnosti Agencije, ako time ne ugrožava nepristrasno vršenje i ugled javne funkcije. Izuzev navedenih poslova, Agencija može, na zahtev javnog funkcionera, da da saglasnost za obavljanje i drugih poslova, odnosno delatnosti.\nEVIDENCIJA PRAVNIH LICA SA UČEŠĆEM PRIVATNOG KAPITALA FUNKCIONERA ILI ČLANA PORODICE\nKrug pravnih lica, koja imaju obavezu prijavljivanja određenih podataka Agenciji, proširuje se na sva pravna lica u kojim javni funkcioner ili član porodice, za vreme javne funkcije i dve godine od njenog prestanka, ima udeo ili akcije, a koje učestvuje u postupku javne nabavke ili privatizacije ili drugom postupku čiji je ishod zaključivanje ugovora sa organom javne vlasti. Takođe se predviđa vođenje posebne evidencije od strane Agencije o navedenim pravnim licima, kao i javna dostupnost podataka iz te evidencije.\nNEDOZVOLJENI UTICAJ NA JAVNOG FUNKCIONERA U AGENCIJI\nUvodi se definicija nedozvoljnog uticaja na javnog funkcionera u Agenciji. Pod nedozvoljenim uticajem podrazumeva se svaki uticaj koji nije zasnovan na zakonu ili drugom propisu, kojim se utiče na zakonito i pravilno postupanje javnog funkcionera agencije u vršenju javne funkcije.\nPRECIZIRAJU SE PRAVILA ZA OGRANIČENJA JAVNIM FUNKCIONERIMA PO PRESTANKU FUNKCIJE\nPreciziraju se pravila za ograničenje za zasnivanje radnog odnosa i poslovne saradnje za javnog funkcionera, po prestanku javne funkcije. Pored toga, precizira se da Agencija u postupku davanja saglasnosti bivšem javnom funkcioneru, za zasnivanje radnog odnosa i poslovne saradnje, naročito ceni koja ovlašćenja je imao taj javni funkcioner u vršenju javne funkcije.\nDOPUNJUJE SE LISTA OBAVEZNIH PODATAKA O IMOVINI I PRIHODIMA JAVNOG FUNKCIONERA\nDopunjuje se lista obaveznih podataka o imovini i prihodima koje je javni funkcioner u dužan da podnese Agenciji sa obaveznom prijavom gotovog novca, digitalne imovine i dragocenosti, kao i druge pokretnu imovine čija vrednost prelazi 5.000 evra u dinarskoj protivvrednosti.\nUSKLAĐUJU SE ROKOVI ZA POKRETANJE POSTUPKA ZA POVREDU ZAKONA\nPostupak o povredi Zakona, o kome odlučuje Agencija, se može pokrenuti u roku od dve godine od dana saznanja za postojanje povrede Zakona, a ne može se pokrenuti ili okončati, ako je od postupanja ili nepostupanja javnog funkcionera, kojim je učinjena povreda Zakona, proteklo pet godina.\nVRSTE MERA KOJE SE MOGU IZREĆI JAVNOM FUNKCIONERU\nPropisuje se da Agencija kao posebnu činjenicu pri izricanju mera za povredu zakona ceni i činjenicu da li je javni funkcioner postupio po prethodno izrečenoj meri opomene do isteka roka koji mu je u odluci određen. Javnom funkcioneru može se izreći mera opomene ili mera javnog objavljivanja preporuke za razrešenje sa javne funkcije. Izuzetno, javnom funkcioneru koji je izabran neposredno od građana, kao i licu kome je prestala javna funkcija, može da se izrekne mera opomene ili mera javnog objavljivanja odluke o povredi ovog zakona.\nKRIVIČNO DELO NEPRIJAVLJIVANJE IMOVINE ILI DAVANJE LAŽNIH PODATAKA O IMOVINI\nRadnja ovog krivičnog dela sada je propisana preciznije tako da krivično delo koje čini javni funcioner koji suprotno odredbama ovog zakona ne prijavi agenciji imovinu i prihode ili daje lažne podatke o imovini i prihodima, u nameri da prikrije podatke o imovini i prihodima, kazniće se zatvorom od šest meseci do pet godina.\nPOOŠTRAVANJE KAZNI ZA JAVNE FUNKCIONERE\nJoš jedna od novina jeste i pooštravanje minimalne zaprećene kazne za javne funkcionere koji prekrše odredbe Zakona sa 50.000 na 100.000 dinara. Maksimalna kazna i dalje ostaje 150.000 dinara.\nPoslednji put ažurirano: 27.05.2022, 02:28


70 miliona evra za rani pristup vakcinama za Zapadni Balkan\nPočetna/BIZNIS/70 miliona evra za rani pristup vakcinama za Zapadni Balkan\nSana Life 28. decembra 2020.\tBIZNIS, DOŽIVETI STOTU, HIPOKRAT, ZDRAVLJE Ostavite komentar\nDanas je Evropska komisija usvojila paket od 70 miliona evra u okviru Instrumenta za pretpristupnu pomoć (IPA II) da pomogne finansiranju pristupa partnera sa Zapadnog Balkana vakcinama protiv Kovida 19 koje su nabavile zemlje članice EU.\nKomesar za susedstvo i proširenje, Oliver Varhelji je izjavio:\n„Tokom pandemije EU je pokazala da se odnosi prema Zapadnom Balkanu kao privilegovanom partneru. I dalje ćemo nastaviti u tom duhu i u slučaju vakcina, preduzimajući korake koji će omogućiti brzi i rani početak vakcinacije za najkritičnije zaposlene i najugroženije grupe u regionu. Brza vakcinacija će biti odlučujuća za završetak pandemije i započinjanje društveno-privrednog\noporavka Zapadnog Balkana.“\nPaket će se rasporediti u vidu grantova tj. bespovratne pomoći koja će pomoći da se pokriju troškovi vakcina za prioritetne grupe u regionu, kao i opreme neophodne za vakcinaciju. Omogući će da Zapadni Balkan nabavi broj vakcina iz Ugovora EU o prečoj nabavci sa šest proizvođača, tako što će pojedinačne zemlje članice EU podeliti deo svojih unapred dodeljenih doza.\nDok EU nastavlja da podržava Kovaks (COVAX) inicijativu, svetski program koji obezbeđuje pravičan i univerzalan pristup vakcinama protiv Kovida 19 i kom su pristupili i svi partneri sa Zapadnog Balkana, očekuje se da će isporuka vakcina u okviru ove šeme početi kasnije nego vakcinacija u EU. Stoga pristup određenom broju doza iz ugovora o\nnabavci EU će omogućiti regionu da započne vakcinaciju paralelno sa zemljama članicama EU.\nKomisija i Evropski centar za kontrolu bolesti takođe pomažu regionu u finalizaciji strategija za vakcinaciju u skladu sa preporukama Komisije koje će osigurati odgovarajuću pripremu vakcinacije i nesmetano administriranje vakcina. EU takođe finansira projekat sa Svetskom zdravstvenom organizacijom (SZO) koji će pomoći u upravljanju logistikom i isporukom vakcina.\nEvropska komisija je posvećena tome da osigura da svako kome je vakcina potrebna da je i dobije, bilo gde u svetu. Zato je odmah odgovorila na poziv za akciju koji je uputila SZO i pomogla je da se prikupi blizu 16 milijardi evra od 4. maja 2020. u okviru Globalnog odgovora na korona virus, globalne akcije za univerzalan pristup testovima, lečenju i vakcinama protiv korona virusa i za globalni oporavak.\nKovaks program je vakcinalni stub Akceleratora pristupa alatima za Kovid 19 (Access to COVID-19 Tools (ACT) Accelerator), globalne saradnje za ubrzanje razvoja, proizvodnje i jednakog pristupa testovima, lečenju i vakcinama protiv Kovida 19. EU i zemlje članice su do sad najavile više od 870 miliona evra za COVAX. Cilj Kovaksa je nabavka 2 milijarde doza do kraja 2021. godine, uključujući više od 1,3 milijarde za zemlje u razvoju. Pomoći će da se razvije raznolik asortiman vakcina, ispregovaranih sa različitim dobavljačima, koje pokrivaju različite naučne tehnologije, rokove isporuke i cene.\nUčešće Evropske unije u Kovaksu je komplementarno aktuelnim pregovorima EU sa proizvođačima vakcina pokrenutim u okviru Strategije EU za vakcine. Napori EU da razvije i proizvede efikasnu vakcinu će biti od koristi svima u globalnoj zajednici. Ulaganja EU u podizanje proizvodnih kapaciteta će služiti svim zemljama kojima je to potrebno. Preko Ugovora o prečoj nabavci, obavezuje proizvođače da stave svoje proizvodne kapacitete na\nraspolaganje svim zemljama i poziva na slobodan tok vakcina i materijala bez izvoznih restrikcija.\nKomisija takođe koordinira doniranje jednog broja vakcina koje su nabavile zemlje članice EU raznim partnerskim zemljama, kako bi im se garantovao rani pristup vakcinama protiv Kovida 19 za zdravstvene radnike i najugroženiju populaciju dok vakcine preko Kovaks programa ne budu širom dostupne.\nOznakecovid Srbija vakcina zdravlje\nPrethodni Bista sa pogledom na Vlasinu\nSledeći Beseda dobitnika nagrade “Branko Miljković”


Naučnici su otkrili velike, misteriozne radio talase u srcu galaksije - VICE\n16 Septembar 2019, 9:49am\nNaučnici su otkrili dva ogromna „radio mehura“, misteriozne gasovite strukture koje emituju radio talase u centru Mlečnog puta. Stotine svetlosnih godina iznad i ispod galaktičke ravni, mehuri su verovatno nastali erupcijom u jezgru galaksije u poslednjih nekoliko miliona godina, navodi se u dokumentu objavljenom u časopisu Nature. Eksplozija je verovatno bila približno jednaka eksploziji 100 zvezdi.\n"Ovi ogromni mehuri do sada su bili skriveni odsjajem izuzetno svetlih radio emisija iz centra galaksije," objavio je Fernando Kamilo, glavni naučnik Južnoafričke opservatorije za radio astronomiju.\nKamilo je član međunarodnog tima koji predvodi Ian Hejvud, astrofizičar sa Univerziteta u Okfordu, koji je prvi detektovao ovu pojavu. Do otkrića se došlo pomoću radio teleskopa MeerKAT, postrojenjem sa 64 radio antene, koje se nalazi severno od grada Karnarvon u Južnoj Africi. MeerKAT u upotrebi od 2018. godine, a nova studija temelji se na nekim od njegovih prvih zapažanja.\n"Izdvajanje mehurića od pozadinske buke bilo je tehnička sila obilaska, koju je omogućila jedinstvena karakteristika MeerKAT-a i idealna lokacija", istakao je Kamilo.\nNa centar Mlečnog puta duboko utiče Strelac A *, supermasivna crna rupa, čija je masa ekvivalentna težini četiri miliona Sunca. Iako je ova crna rupa relativno mirna u poređenju s onima koje se opažaju u drugim galaktičkim jezgrima, ona se još uvek povremeno ogrebe za gas, prašinu, pa čak i zvezde.\n„Ovim neočekivanim otkrićem svedoci smo novog dešavanja u Mlečnom putu, odnosno odliva materije i energije iz galaksije, čime na kraju upravlja centralna crna rupa“, rekao je Kamilo.


Vesti online / Srpski informativni portal / Ðukanović: Crna Gora važan faktor regionalne stabilnosti\nUz čestitke građanima i želje za brži ekonomski i ukupni razvoj i napredak zemlje, Ðukanović kaže da je Crna Gora danas država koja je regionalni lider u razvoju ekonomije, sve privlačnija investiciona i turistička destinacija s realnim izgledima za dinamiziranje rasta i poboljšanja kvaliteta života građana.\n- Vreme je potvrdilo istorijski podvig naše generacije - poručio je crnogorski predsednik, koji je obraćanje uoči sutrašnjeg praznika završio režima:"Nek je večna Crna Gora".\n- Posle samo 13 godina od obnove nezavisnosti i ponovnog sticanja međunarodnog priznanja Crne Gore, danas s ponosom ističemo da je vreme potvrdilo kakav je istorijski podvig napravila naša generacija. Ratnička zemlja slavne hiljadugodišnje tradicije mirnim demokratskim putem obnovila je svoje državno i nacionalno ime, i svrstala se u red modernih evropskih država - naveo je Ðukanović preneo je portal RTCG.\nIstakao je da je Crna Gora danas multietnička zajednica za primer u širem okruženju, posvećena demokratskom i institucionalnom snaženju, vladavini prava i unapređenju ljudskih prava i sloboda, po evropskim standardima.


Poziv za prijavu inovativnih praksi na konkurse za Evropsku jezičku oznaku i Bazu jezičkih praksi – Erasmus+ Srbija\nPoziv za prijavu inovativnih praksi na konkurse za Evropsku jezičku oznaku i Bazu jezičkih praksi\nAŽURIRANO: Usled prijavljenih tehničkih problema prilikom prijave, rok za podnošenje prijava je produžen do 5. septembra 2021. godine do kraja dana.\nSa posebnim zadovoljstvom Vas obaveštavamo da Fondacija Tempus raspisuje dva konkursa koja se tiču inovativnih aktivnosti i praksi namenjenih ustanovama i pojedincima u oblasti nastave i učenja stranih jezika:\nKonkurs za takmičenje za Evropsku jezičku oznaku otvoren do 5. septembra 2021. godine i\nKonkurs za Bazu jezičkih praksi koja će biti objavljena na vebsajtu jezici.obrazovanje.rs i za koju će poziv biti otvoren tokom cele godine.\nU nastavku slede detaljnije informacije o konkursima i načinima prijave.\nŠta je Evropska jezička oznaka i kako da se prijavim na konkurs?\nEvropska jezička oznaka (engl. European Language Label (ELL)) je priznanje čiji je cilj da istakne i nagradi inovativne i kreativne projekte/inicijative u oblasti nastave i učenja jezika širom Evrope. Ona služi i kao podsticaj za predstavljanje i širenje rezultata ovih projekata/inicijativa i za promovisanje javnog interesa za unapređenje jezičkih veština. U ovoj inicijativi učestvuju države koje imaju status programske zemlje u Erazmus+ programu. Oznaka se dodeljuje u sklopu konkursa jednom u dve godine, a više o rezultatima poslednjeg konkursa možete pročitati ovde.\nZa učešće na konkursu potrebno je popuniti prijavni formular najkasnije do 1. septembra 2021. godine do kraja dana, a u tekstu konkursa koji se nalazi ovde, možete naći detaljnije smernice i uputstva za prijavu kao i kriterijume za dodelu Evropske jezičke oznake za 2021. godinu.\nRok za prijavu za Evropsku jezičku oznaku produžen je do 5. septembra do kraja dana.\nŠta je Baza jezičkih praksi i kako da se prijavim na konkurs?\nBaza jezičkih praksi biće objavljena na vebsajtu jezici.obrazovanje.rs i predstavljaće kolekciju dobrih i inovativnih praksi u oblasti nastave i učenja stranih jezika na nacionalnom nivou. Svrha Baze je da objedini dobre primere koji mogu poslužiti nastavnicima i praktičarima u oblasti nastave i učenja stranih jezika kao inspiracija da osavremene i unaprede svoje aktivnosti. Konkurs za Bazu biće stalno otvoren i Baza će se periodično dopunjavati novim aktivnostima. Iako ova inicijativa ima nekomercijalan i netakmičarski karakter, tri aktivnosti koje pristignu do 1. septembra 2021. godine i koje po mišljenju Komisije najuspešnije ispunjavaju kriterijume, biće svečano proglašene na događaju koji obeležava Evropski dan jezika 26. septembra o čemu će više informacija biti dostupno u narednom periodu.\nNa konkurs za Bazu jezičkih praksi moguće je prijaviti aktivnosti koje se odnose na jezičke veštine i koje mogu biti predstavljene u vidu nastavnih planova, nastavnih jedinica, predavanja, scenarija radionica, scenarija vannastavnih aktivnosti i sličnih aktivnosti koje su autori osmislili i realizovali ili još uvek realizuju u sklopu aktivnosti u svojim ustanovama/organizacijama. Autori mogu prijaviti više aktivnosti, ukoliko se ciljevi i ishodi svake od aktivnosti razlikuju.\nPrijava aktivnosti za Bazu jezičkih praksi je upravo otvorena i trajaće tokom cele godine. Prvi korak u podnošenju prijave za ovu Bazu je registracija korisnika, nakon čega se korisnik prijavljuje na ovoj stranici, a detaljno uputstvo i prijavni formular može pronaći ovde.\nSve detaljnije informacije o samom konkursu kao i kriterijumi za odabir dobrih jezičkih praksi za Bazu nalaze se u tekstu konkursa koji je dostupan ovde.\nDa li istovremeno mogu da prijavim aktivnosti na jednom i drugom konkursu?\nAktivnosti/inicijative koje prijavljujete na konkurs za Evropsku jezičku oznaku možete istovremeno da prijavite i za Bazu jezičkih praksi tako što ćete datu opciju obeležiti u samom prijavnom formularu. Konkurs za Evropsku jezičku oznaku namenjen je aktivnostima koje su završne ili u završnim fazama i koje imaju vidljive rezultate koje možete i opisati kroz formular koji je u najvećoj meri fokusiran na sprovedene aktivnosti i postignute rezultate.\nSa druge strane, na konkurs za Bazu jezičkih praksi možete prijaviti i aktivnosti koje nisu nužno završene i nemaju jasno vidljive rezultate već mogu predstavljati dobro razrađenu i osmišljenu ideju za neku konkretnu jezičku aktivnost. Formular za prijavu vas navodi da aktivnosti opišete u vidu plana ili scenarija za izvođenje kako bi kolegama poslužili kao primer ili inspiracija u svom radu što je i cilj ovog konkursa. Na ovaj konkurs možete prijaviti i aktivnosti manjeg obima poput, na primer, pripreme za jedan čas nastave jezika.\nUkoliko želite da prijavite različite aktivnosti/inicijative koje odgovaraju jednom odnosno drugom konkursu i jasno je definisano u kojim aspektima se one razlikuju, možete ih istovremeno prijaviti na odgovarajući konkurs.\nU slučaju dodatnih pitanja možete nam se obratiti putem i-mejl adrese office@tempus.ac.rs.


Ozbiljni propusti Ministarstva zdravlja\nBeta\t 11. oktobra 2016. 11:35\nPoverenik za informacije od javnog značaja i zaštitu podataka o ličnosti Rodoljub Šabić upozorio je Ministarstvo zdravlja na nepravilnosti u obradi podataka o ličnosti u okviru Integrisanog zdravstvenog informacionog sistema (IZIS).\nKako je saopšteno, tokom nadzora je utvrdjeno da je ministarstvo bez valjanog pravnog osnova uspostavilo IZIS kao centralizovanu zbirku podataka u elektronskom obliku, sa ličnim podacima zaposlenih i pacijenata 451 zdravstvene ustanove u Srbiji.\nPrema navodima poverenika, baza sadrži i podatke o zdravstvenom stanju pacijenata, a mogućnost pristupa podacima u okviru IZIS ima 69.359 pojedinac, sa različitim ulogama i nivoima pristupa.\n“U postupku nadzora je utvrdjeno i da postoje ozbiljni propusti u zaštiti podataka o ličnosti koje ministarstvo obradjuje u okviru IZIS koji podrazumevaju veliki rizik neovlašćenog pristupa ličnim podacima i shodno tome i drugih eventualnih zloupotreba”, navedeno je u saopštenju.\nPoverenik je povodom obrade podataka o ličnosti u okviru IZIS po službenoj dužnosti pokrenuo i sproveo postupak nadzora nad sprovodjenjem Zakona o zaštiti podataka o ličnosti, a potom je uputio Ministarstvu zdravlja upozorenje u kome je ukazao na nepravilnosti.\nUpozorenjem je ministarstvu ostavljen rok od 15 dana od dana prijema da obavesti poverenika o preduzetim merama na otklanjanju nepravilnosti.


RTS :: Nacionalna asocijacija: Srbi nisu najnaoružaniji u Evropi\nDruštvo Nacionalna asocijacija: Srbi nisu najnaoružaniji u Evropi\nponedeljak, 12. avg 2019, 22:34 -> 23:59\nNacionalna asocijacija za oružje Srbije saopštila je da su netačni podaci iz istraživanja organizacije "Small Arms Survey" (SAS), prema kojima Srbija i Crna Gora imaju najviše komada lakog oružja po glavi stanovnika u Evropi.\nPrema podacima kojima asocijacija za oružje raspolaže, daleko više oružja na 100 stanovnika od Srbije imaju Švajcarska, Finska, Kipar, Švedska, Norveška, Francuska, Austrija, Nemačka, Makedonije, Crna Gora, Hrvatska.\nNacionalna asocijacija za oružje Srbije dovodi u pitanje i kredibilitet instituta koji je sproveo istraživanje.\nNaime, navode da je Finska vlada 2016. godine službeno opovrgla "nalaze" instituta, koji je objavio da je svaka finska porodica naoružana.\n"Njegovi 'rezultati' analiza se sada primaju sa rezervom", piše u saopštenju.\nObjavljivanje "netačnih i neproverenih podataka" stvara uznemirenost i nesigurnost kod građana, zaključila je Nacionalna asocijacija za oružje Srbije.\nKada se nasilje sa društvenih mreža prebaci u realan život


Počinju sistematski pregledi za upis djece u prvi razred osnovne škole – JZU Dom Zdravlja, Banja Luka\nPočinju sistematski pregledi za upis djece u prvi razred osnovne škole\nSistematski pregledi budućih prvačića počinju 18.05.2020. godine, a vršiće se u ambulanti u mjesnoj zajednici Nova Varoš, gdje se inače nalazi i savjetovalište za djecu.\nMedicinsko osoblje Specijalističkih pedijatrijskih ambulanti vrši pozivanje i zakazivanje termina sistematskih pregleda za djecu. Pregledi će se vršiti u vremenskom periodu od 12:00 do 20:00 časova, svakim radnim danom, a biće obavljani u razmaku od 20 minuta kako bismo izbjegli boravak većeg broja lica u čekaonicama.\nPo obavljenom sistematskom pregledu pedijatar će izdati nalog za vakcinaciju koja je obavezna prije polaska u školu. Vakcinacija se, dakle, vrši odmah po obavljenom sistematskom pregledu u Centru za vakcinaciju koja se nalazi na istoj lokaciji.\nPedijatar će djecu upućivati i na sistematski pregled kod dječijeg stomatologa, a ti pregledi će se vršiti u stomatološkoj ambulanti u OŠ “Georgi S. Rakovski”.\nNapominjemo, sistematski pregledi koji se rade u ambulanti u mjesnoj zajednici Nova Varoš, a služe za upis u prvi razred osnovne škole obavljalju se isključivo djeci koja su registrovana u Specijalističkim pedijatrijskim ambulantama JZU “Dom zdravlja” u Banjoj Luci, kao i djeci koja su registrovana u timovima porodične medicine naše Ustanove (odnosi se na djecu koja su rođena 2013. godine). Djeca registrovana u privatnim pedijatrijskim ambulantama usluge sistematskih pregleda za upis u prvi razred osnovne škole dobijaće u tim pedijatrijskim ambulantama.\nPlaniranom dinamikom sistematski pregledi za upis djece u prvi razred osnovne škole trebali bi biti završeni do prve polovine jula 2020. godine.\nTrenutna epidemiološka situacija zahtijeva da se pridržavamo propisanih mjera od strane Ministarstva zdravlja i socijalne zaštite Republike Srpske. Shodno tome, roditelji koji dolaze u pratnji djece dužni su da nose zaštitne maske i rukavice, te održavaju preporučenu fizičku distancu od drugih lica.\nPreviousČestitka direktorice Nevene Todorović povodom 12. maja – Međunarodnog dana medicinskih sestara/tehničara\nIspred Službe hitne medicinske pomoći postavljen je dezinfekcioni tunelNext


Otvorena prva zelena zgrada u Srbiji Kompanija-Grejanje.com\nSertifikacijom Blue Center kompleksa potvrđen je minimalan negativan uticaj objekta na životnu sredinu\nBluehouse Capital proslavila je danas dobijanje BREEAM sertifikata za poslovni kompleks Blue Centar... Ovim je zgrada zvanično postala i prva zelena zgrada u Srbiji koja ispunjava najviše standarde energetske efikasnosti.\nVisoke ocene potvrđene BREEAM akreditacijom, svrstavaju Blue Centar u grupu od 3% zgrada u Evropi koje poseduju sertifikat ove britanske kuće. Svečanosti su prisustvovali ambasador Grčke Dimosthenis Stoidis i Stevan Lojović direktor kompanije investitora Bluehouse Capital za Srbiju. “Dobijanjem sertifikacije Blue Center je i zvanično postao prva zelena zgrada u Srbiji, ikad akreditovana po bilo kom od svetski priznatih sertifikacionih sistema zelene gradnje.\nŽeleli smo da Blue Center ponudi više od trenutnih standarda tržišta i sve vreme uvažavali principe održive gradnje koji ne predstavljaju zakonsku obavezu za investitore. Izgradili smo ne samo tehnički kvalitetnu i efikasnu zgradu koja je u skladu sa zahtevima propisa EU, već smo kreirali i moderno poslovno okruženje gde zaposleni mogu da uživaju u poslovnim aktivnostima provodeći u istom veći deo dana.”, izjavio je Stevan Lojović, direktor Bluehouse Capital-a za Srbiju.\nSertifikacijom Blue Center kompleksa potvrđen je minimalan negativan uticaj objekta na životnu sredinu, zbog kojih zgrada danas predstavlja primer uspeha na tržistu nekretnina, ali i niz drugih kriterijuma koji Blue Centar čini idealnim poslovnim okruženjem za zakupce i njihove klijente.


Grčka otvara plaže, traži način za pokretanje letnje turističke sezone\nBy Zacharias Petrou / Објављено на: May 14, 2020\nGrčki Generalni sekretarijat za civilnu zaštitu odlučio je u sredu da naredi ponovno otvaranje preko 500 organizovanih plaža širom zemlje narednog vikenda.\nKako se približava toplotni talas, vlasti se nadaju da će ponovno otvaranje organizovanih plaža smanjiti broj ljudi koji se okupljaju na javnim plažama, što je prema mišljenju epidemiologa opasno jer bi moglo pomoći širenju koronavirusa.\nTokom poslednja dva vikenda, Grci su se kupali na javnim plažama i trgovima u mnogim oblastima širom zemlje. Ovo je alarmiralo zdravstvene vlasti jer je ukidanje ograničenja kretanja trebalo da se odvija postepeno i bezbedno.\nGeneralni sekretarijat za civilnu zaštitu najavio je da će na 1.000 kvadratnih metara organizovane plaže biti dozvoljen boravak do 40 ljudi, suncobrani će biti postavljeni na razmak 4 metra i a između posetilaca mora zadržati minimalna udaljenost od 1,5 metara. Kafići i barovi na licu mesta služiće samo za izdavanje hrane i bezalkoholnih pića, dok sedenje neće biti dozvoljeno.\nPravila su objavljena istog dana kada je Evropska komisija najavila planove za ponovno pokretanje sektora turizma širom Unije. Atina je pozdravila neobavezujuće predloge EU za ponovno otvaranje unutrašnjih granica i ponovno pokretanje putovanja, ukazujući da su usvojeni mnogi grčki predlozi.\nPrema predlozima Komisije, aviokompanije i aerodromi će insistirati na tome da putnici nose maske i reorganizuju prijave, odlaske i prevoz prtljaga kako bi se izbegle gužve. Za sada se ne zahteva da srednja sedišta u avionima ostanu prazna.\nLjudima će biti dopušteno da borave u hotelima, jedu u restoranima ili posećuju plaže, a inspekcije će biti češće kako bi se sprečio novi porast infekcija.\nKonačno, grčko ministarstvo zdravlja objavilo je u sredu 16 novopotvrđenih slučajeva koronavirusa. Ukupan broj ljudi koji su se zarazili virusom u Grčkoj sada je 2.760. Broj smrtnih slučajeva popeo se na 155. Ogromna većina umrlih bila je suočena sa nekim osnovnim zdravstvenim problemima i / ili imala preko 70 godina ./ibna


Održan radni sastanak Privredne komore SBO | (Vesti - 23. 02. 2018) Subotica.com\nOdržan radni sastanak Privredne komore SBO\nU Regionalnoj privrednoj komori Severnobačkog okruga, danas je održan radni sastanak kojem su prisustvovali pokrajinski sekretar za privredu i turizam i generalni konzul Crne Gore u Srbiji. Tema sastanka bila je poboljšanje privredne saradnje između AP Vojvodine i Crne Gore, kao i razgovor sa privrednicima iz Severnobačkog okruga.\nDobra saradnja između AP Vojvodine i Crne Gore seže nekoliko godina u nazad, a prema rečima Miodraga Kankaraša, generalnog konzula Crne Gore u Srbiji, ključna tema današnjeg razgovora ticala se učešća crnogorske privrede i turizma na Sajmu, koji se održati od 31. maja do 2. juna u našem gradu.\n- Subotički Sajam se kalendarski poklapa sa našom manifestacijom "Roud show", na kojoj ćemo promovisati ono što je novo u turističkoj ponudi Crne Gore za 2018. godinu, te nam je namera da i u Subotici promovišemo turističku ponudu naše zemlje. Dosta toga se uradilo kada je u pitanju turistička ponuda u Crnoj Gori, ostvareno je čak milijardu evra zrade tokom prošle godine i rekordan broj noćenja, pri čemu su turisti iz Srbije zauzeli oko četvrtinu od ukupnog broja noćenja. To dovoljno govori o tradicionalno dobroj saradnji i mislim da će Sajam biti prilika da se naša saradnja dodatno upotpuni i proširi - rekao je Kankaraš.\nOsim saradnje dve države, tema sastanka bio je i razgovor sa privrednicima iz Severnobačkog okruga. Naime, u poslednjih godinu i po dana Pokrajinski sekretarijat za privredu i turizam uveo je u praksu da jednom do dva puta tokom kvartala poseti Regionalnu privrednu komoru, kako bi u neposrednoj komunikaciji sa privrednicima saznali njihove probleme i potrebe, te na taj način pokušali da koncipiraju mere pomoći kroz subvencije i refundacije za ona materijalna ulaganja i izdatke, koje je privreda imala u prethodnom poslovom periodu.\n- Oko 30 odsto sredstava, koja su tokom prošle godine plasirana u privredu, odnosila su se na privredu koja obuhvata ceo Severnobački okrug i deo Severnobanatskog okruga koji je obuhvaćen nadležnošću ove Komore. Opšte je poznato da subotička privreda i njena Industrijska zona prednjači nad većinom lokalnih samouprava u Srbiji, a tome u prilog ide i podatak da, od svih Industrijskh zona koje postoje na teritoriji naše države, 27 odsto materijalne vrednost se stvara u Subotici. Uskoro se očekuje dolazak još jednog velikog investitora i mislim da će time Subotica biti zaokružena kao jedna industrijska celina i privredna oblast - rekao je Ivan Đoković, potpredsednik Pokrajinske Vlade i pokrajinski sekretar za privredu i turizam.\nULAGANJA U PALIĆ - Pokrajinski sekretar za privredu i turizam istakao je da je već nekoliko investitora pokazalo zainteresovanost za velnes i spa centar na Paliću.\n- Nakon izrade masterplana, angažovanja rebuličke administracije i Pokrajinskog sekretarijata za privredu i turizam, uspeli smo da animiramo potencijalne investitore za velnes, spa i turističke potencijale na Paliću. Takođe, imali smo veliki odziv Uprave za kapitalna ulaganja po pitanju Letnje pozornice i staza na Paliću, a mislim da ćemo uskoro subvencionisati i revitalizaciju Mola, koji se raspada i koji prethodno nije bio dobro urađen. Krenućemo i u novu revitalizaciju, nadogardnju i adaptaciju Termalnog bazena - rekao je Đoković.\nKada su u pitanju problemi sa kojima se suočavaju privrednici Severnobačkog okruga, Đoković je objasnio da su to univerzalni problemi kojima je pogođena naša privreda.\n- To su klasični problemi privrede koji se, pre svega, odnose na komplikovane državne i administrativne procedure prilikom dobijanja sredstava, kojih se mi, s druge strane, moramo pridržavati što zbog pravnih, finansijskih, budžetskih i revizorskih pravila, kako bi se održao nivo pravne sigurnosti u dokumentaciji i poslovanju tih privrednih subjekata. Pokušavamo da pronađemo model koji nas neće ugorziti, a koji će njima omogućiti da jednostavno apliciraju i dođu do sredstava. Ono što je primedba, jesu visoki tereti na zarade, što je posledica opšte fiskalne politike države, koju u skladu sa našim nadležnostima ne možemo da rešimo. Takođe, ono što ističemo ne samo kao privredni, već i kao socijani problem, jeste beg visoko kvalifikovanih kadrova iz zemlje i nedovoljna razvijenost tehnološke baze u društvu - objasnio je pokrajinski sekretar za privredu i turizam.\nKako bi se sprečio dalji odlazak visokokvalifikovane radne snage iz naše zemnje, Đoković je najavio da će u narednih desetak dana Pokrajinski sekretarijat za privredu i turizam objaviti akcioni plan zapošljavanja, kojim će se promovisati i novi program subvencija u mnogo značajnijem i većem iznosu za zapošljavanje deficitarnih zanimanja, kao što su mašinski inženjeri, IT inženjeri i zdravstveni radnici. Akcionim planom bi se zaposlilo između 50 i 100 ljudi.\npalić privreda subotica regionalna privredna komora regionalna privredna komora subotica


Kategorija: Jedna stranica\nUslovi korišćenja sadržaja portala Energynews\nCelokupan sadržaj, u pisanoj, video, grafičkoj ili drugoj formi objavljen na adresi www.energynews.rs ili u drugim medijima preuzeto sa ove adrese je u potpunosti vlasništvo Medimastera. Sadržaj portala slobodan je za dalje delimično prenošenje ili citiranje uz originalnu naznaku izvora i upućivanje ka izvornoj stranici bilo linkom, bilo navođenjem punog imena izvora. Svako kršenje ovog pravila smatraće se povredom autorskih prava Medimastera i podleže zakonskim odredbama o zaštiti autorskih prava. Kao zvanično sredstvo javnog informisanja portal Energynews objavljuje informacije ili gledišta profesionalno i odgovorno, ali prenoseći tuđa gledišta ne znači da ih neminovno i zastupa. Prenoseći podatke koje dobijamo od zvaničnih institucija ili bilo koje druge institucije ili pojedinca, možemo ukazati na njihovu verovatnu tačnost ili netačnost, ali ne možemo za njih garantovati.\nU formiranju sadržaja portala Energynews učestvuje tim koji je okupljen oko ovog i drugih Mediamaster projekata i poslova KeyConnection Media. Naše sedište je u Beogradu, ali su naše teme u celom svetu. Naš izraz su priče, fotografije i video snimci, a njih kreiraju ili produciraju medijski profesionalci raznih profila, od novinara do dizajnera i montažera. U ovom trenutku osposobljeni smo da produciramo sve sadržaje i sve formate za print, web i TV. Radimo u sopstvenim produkcijskim kapacitetima, ne prenosimo poslove na druge i direktni smo kreatori svih projekata koje potpisujemo. Medimaster funkcioniše kao neprofitna organizacija, i svoje projekte ostvaruje uz pomoć drugih, i tu pomoć koristi za širenje ideja, informacija i znanja. S druge strane, KeyConnection Media koju čini isti tim ljudi koji je pokrenuo portal Energynews, funkcioniše kao nezavisna produkcijska kuća. Ukoliko želite da sarađujete sa nama na jedan ili drugi način, slobodno nam se obratite.\nPortal o obnovljivim izvorima energije, zelenoj ekonomiji i zaštiti životne sredina\nPortal Energynews nastao je polovinom 2011. godine. U međuvremenu ovde je objavljeno na stotine vesti, fotografija, dokumenata i video klipova u kojima je predstavljen velik broj informacija bitnih za održivi razvoj Srbije. Oblast obnovljivih izvora energije u Srbiji je u apsolutnom povoju, ali verujemo da će budućnost preseliti trendove iz sveta i na ove prostore, pogotovu zbog toga što i sami zakoni Srbije i reforma oblasti energetike, a pre svega budućnost životne sredine, to traže. U međuvremenu, na portalu www.energynews.rs objavljujemo i objavljivaćemo sve vesti ili prikaze događaja koji su u neposrednoj vezi sa napredovanjem u oblasti korišćenja obnovljivih izvora energije u Srbiji. Oblast koja nas takođe zanima, a obuhvata područje šire od obnovljivih izvora, je zelena ekonomija. Vidimo je kao potpuno revolucionarnu stvar u svetu biznisa, i svetu ekologije u kom sva održiva rešenja nalaze svoj kvantitativni, to jest finansijski izraz. Verujemo da će i ova oblast u bližoj budućnosti biti veoma važna i u svetu malih i privatnih, preduzetničkih inicijativa i da će preobratiti ekonomiju ove zemlje. Na našem portalu posebno smo odvojili kategoriju „svet.“ Ne zato što Srbija i region ne pripadaju svetu, već zato što je u velikom broju ekonomski razvijenih zemalja ova oblast energetike i tehnologija za nju vezana u velikom usponu i taj trend zaslužuje da bude primećen i kod nas. Ono što ćemo na portalu tek objaviti je jedan od naših najvažnijih poslova do sada – mapa projekata obnovljivih izvora energije u Srbiji. Očekujemo da će biti postavljena u svom interaktivnom obliku na ovom mestu do kraja ove godine.\n„Verujemo u nove ideje i njihovu moć da menjaju svet i utiču na svakodnevni život ljudi“\nOsnivač portala Energynews.rs je Mediamaster, udruženje građana koje podržava i kreira inicijative, akcije, projekte i medijske proizvode bitne za kuturu i praksu budućeg održivog razvoja Srbije. Medimaster u svom timu okuplja medijske profesionalce, eksperte i prijatelje zainteresovane za održivi razvoj Srbije. U svom radu bavimo se globalnim izazovima pred kojima se nalazi životna sredina u Srbiji i u svetu. Oslanjamo se na tradicionalne i nove medijske formate i komunikaciju usmerene prema građanima Srbije i vlastima u Srbiji porukom o neophodnosti širokog i slobodnog pristupa uticaju na proces donošenja odluka u oblasti obnovljivih izvora energije, očuvanja i zaštite životne sredine i podrške održivom razvoju Srbije.\nNa širokom medijskom polju objašnjavamo zašto je održiva budućnost Srbije važna. Izveštavamo o tome. Osnivači udruženja Mediamaster ovim pitanjima bave se veoma dugo i u poslednjih pet godina kroz različite medijske formate i komunikaciju u dnevnim novinama i magazinima, na TV kanalima i na društvenim mrežama i na internetu, posebno na pretraživaču You Tube. U direktnom radu s ljudima nastojimo da uvećamo nivo znanja ili poznavanja oblasti održivog razvoja, obnovljivih izvora energije i očuvanja životne sredine. S tim ciljem organizujemo društvene događaje i besplatne treninge i obuke.\nMediamaster kreira i producira audio i video materijal i on line sadržaje koji predstavljaju i objašnjavaju činjenice, informacije i analize bitne za pitanja korišćenja obnovljivih izvora energije i održivog razvoja u celini.\nMediamaster tim počeo je da razvija portal o obnovljivim izvorima energije, zelenoj ekonomiji i životnoj sredini www.energynews.rs sredinom 2011. godine.\nObjavljeno 10 oktobar 2012


DW: Šest crtica iz Vučićeve godine - Dnevni list Danas\nPočetna » Politika » DW: Šest crtica iz Vučićeve godine\n5Piše: DanasOnline 30. decembra 2017. 20.52\nTako je otklonjena opasnost da na Andrićev venac dođe neki novi demokratski diktator pa je Aleksandar Vučić postao predsednik, vođa navijača, premijer, koordinator bezbednosnih službi, vrhovni komandant, urednik medija, predsednik SNS, i pisac reklamnog materijala kompanije IKEA.\n„Dosad bi već i ona poslovična žaba primetila da voda postaje pretopla“, kaže za DW o tome Vladan Marjanović, novinar nedeljnika NIN. „Većinska Srbija, međutim, ni posle pet i po godina naprednjačke vladavine ne vidi ništa problematično u razgrađivanju institucija, rastakanju morala i poništavanju smisla u izvedbi Vučićevih satrapa. Vučić sam, pak – sad i u skladu s lažnom titulom ‘vrhovnog komandanta’ kojom mu se ulaguju – nastavlja da suvereno komanduje tom sumračnom paradom.“\n„Moj politički utisak godine je da klizimo u ozbiljnu diktaturu“, kaže Zoran Gavrilović iz Biroa za društvena istraživanja za DW. „I institucije i građani kao da sa radošću hrle u diktaturu. A to potvrđuje i naše istraživanje u kojem osam od deset građana kaže da je Srbiji potreban lider sa čvrstom rukom, a sa druge strane svaki drugi kaže da nije pametno pričati ono što misliš. A izbori u Srbiji više ništa ne odlučuju, niti su regularni.“\nOpozicije je doduše bilo, ali u izmaštanim državnim udarima, makedonskim i ukrajinskim scenarijima, desantu tvitovima, kaže za DW Slaviša Lekić, predsednik Nezavisnog udruženja novinara Srbije. „Ne bih da grešim dušu, ali mislim da iza sve te halabuke stoji sam Vučić. Niko pre njega nije bio tako inficiran voljom za moći, potrebom za neprestanom pažnjom, divljenjem, podrškom, i uverenjem da se u svakom času mora nalaziti u središtu svega, makar to bio i državni udar.“\nNašlo se ipak dovoljno ljudi da pozdrave još jedan veličanstveni uspeh Aleksandra Vučića, koji je nakon ode IKEI morao da odgovara na pitanja ushićenih novinara paradržavnih medija među kojima se izdvaja jedno: „Da li ste svesni da ćete biti zabeleženi u istoriji kao neko ko je prvi doveo IKEU u Srbiju?“ A IKEA je prodavnicu u Beogradu imala još 1991.\naleksandar vucic, dojce veleBeograd\n30. decembra 2017. u 21.51\nPesma od Bore Čorbe – Pogledaj dom svoj anđele- u celosti odgovara vladavini AV\n30. decembra 2017. u 21.57\nOdlican tekst.Nazalost istinit i nadam se ovom optimizmu na kraju teksta da ce narod progledati i uvideti u kakvoj diktaturi zivimo,da ce prestati da se plasi da kaze sta misli a da ce Srbija postati normalna drzava sa postovanjem svih institucija koja rade svoj posao u korist naroda.\nKako predsednik može znati šta misli 99% građana, osim ako mu u tome ne pomaže dobri čovek Gašić?\nJelena Mihailovska kaže:\n03. januara 2018. u 14.41\nDa li tekstove DW čitaju saradnici kancelarke Merkel i izvestilac Dejvid Mekalister? Da li se kancelarka Merkel i izvestilac Mekalister povremeno podsete istorije Nemačke iz 30-tih godina prošlog veka, i rečenice koja se može pročitati na svakom uglu u Berlinu – Adolf Hitler je uništio vladavinu prava i uzurpirao nadležnosti Rajhstaga, lažno i cinično optužio komuniste za paljenje Rajhstaga i nesretne Jevreje naterao da nakon Kristalne noći sami nadoknade štetu koju su njihovoj imovini nanele batinaške bande. Da li kancelarka Merkel i izvestila Mekalister znaju kako su se ponašali batinaški odredi po Nemačkog i kako se ponašaju batinaški SNS odredi po Srbiji?\n04. januara 2018. u 20.07\nUništi nas srpska nazadna sranka i njen WC majstor!


Wizz Air: Iz Beograda do Brisela i Geteborga - Aviokarta.net\nVesti » Wizz Air: Iz Beograda do Brisela i Geteborga\nNovi letovi su već uneti u rezervacioni sistem Wizz Air-a i karte se mogu kupiti po cenama počev od 24 evra po pravcu. U cenu su uključene i takse. Atila Danković, direktor marketinga, prodaje i komunikacija Wizz Air-a je tim povodom izjavio: „Očekujemo novu veliku ekspanziju u Srbiji. Pored novog leta za Geteborg, let za Brisel će spojiti glavni grad Evropske Unije sa Beogradom. Ove dve nove linije, zajedno sa postojećim će privući još više putnika da probaju uslugu Wizz Air-a koja je odlična i po pristupačnim cenama“.\nAerodrom Šarlerua (Charleroi) se nalazi pored istoimenog belgijskog grada i oko 46km južno od glavnog grada Belgije i Evropske Unije – Brisela. Do njega se stiže za oko 45 minuta isto koliko je potrebno i do severozapadne Francuske, Luksemburga ili zapadne Nemačke. Aerodrom se naziva i Brisel Jug (Bruxelles Sud / Brussels South). Aerodrom je sa gradom Šarleroa povezan direktnom linijom gradskog saobraćaja sa oznakom „A“. Vožnja ovim autobusom košta 2,7 evra i povezuje aerodrom sa centralnom železničkom stanicom odakle se dalje može otputovati redovnim železničkim linijama ka Belgiji i okolnim zemljama. Do Brisela je najlakše stići redovnom autobuskom linijom sa aerodroma – „Brussels City Shuttle“ koja ima polaske na svakih 30 minuta. Karta za vožnju u jednom pravcu košta 13 evra a povrtana je 22 evra. Autobus polazi ispred terminala i vozi do cetnralne železničke stanice u Briselu – Brussels Midi. Postoji i autobuski low cost prevoz do Luksemburga gde se u pojedinim prilikama karta može unapred kupiti po ceni od 5 evra po pravcu.\nGeteborg je drugi najveći švedski grad posle Stokholma. Nalazi se 220km severno od Malmea, 326km južno od Osla (Norveška) i 447km zapadno od Stokholma. Geteborg je važan centar srpske emigracije i oduvek je bio veoma važna destinacija za putnike iz Srbije. Aerodrom Geteborg City se nalazi 20-tak kilometara od centra grada sa kojim je povezan redovnom autobuskom linijom. Povratna karta košta 12 evra.


Bez dodatnih uslova za „šengenski prostor” : Vesti dana : POLITIKA\nVesti dana\tBez dodatnih uslova za „šengenski prostor”\nBEOGRAD – Minsitarstvo unutrašnjih poslova Srbije saopštilo je danas da 19. decembra za građane koji poseduju novi, biometrijski pasoš, ne postoje dodatni finansijski ili administrativni uslovi da bi mogli slobodno da putuju u zemlje „šengenskog prostora"\nU saopštenju izdatom povodom „pogrešnih interpretacija u pojedinim medijima koji se odnose na uslove putovanja građana Srbije nakon ukidanja viznog režima od strane EU”, podseća se da od 19. decembra 2009. građanima više neće biti potrebna viza za putovanje u 25 država članica EU.\nVize neće biti potrebne građanima „ni za putovanje u Island, Norvešku i Švajcarsku, koje nisu članice EU, ali jesu deo šengenskog prostora”, navodi se u saopštenju.\nDodaje se da će našim građanima „vize i dalje biti potrebne za putovanja u Veliku Britaniju i Irsku, koje jesu članice EU, ali nisu deo šengenskog prostora”.\nZa građane Srbije ukinute su vize za kratkoročna putovanja, u trajanju do ukupno 90 dana boravka u „šengenskom prostoru” i to u periodu od 180 dana a početak jednog „bloka od 180 dana počinje da se računa sa prvim prelaskom „šengenske granice”.\n„Nakon proteka 180 dana od dana prvog prelaska šengenske granice, računa se novi period od 180 dana u okviru koga je ponovo moguće boraviti ukupno 90 dana”, objašnjava se u saopštenju. Ističe se da „za građane koji poseduju novi, biometrijski pasoš, ne postoje dodatni finansijski ili administrativni uslovi da bi mogli slobodno da putuju u šengenske zemlje”.\n„Međutim, i dalje su na snazi uobičajene mere granične kontrole na ulasku u šengenski prostor, koje inače primenjuju sve države, pa i Srbija, a koje imaju za cilj da spreče prekogranični kriminal, ilegalne migracije i zaštitu javnog reda i mira”, objašnjava MUP.\nNavodi se da „u tom smislu, granične službe država EU će nastaviti da vrše odgovarajuću vrstu kontrole kada se radi i o državljanima Srbije koji putuju u šengenske zemlje”.\nTa kontrola „pre svega ima za cilj da potvrdi da se u konkretnom slučaju zaista radi o nameri putovanja na kraći rok, a ne o nameri da se ostane u šengenskom prostoru duže od 90 dana”.\n„Zbog toga se od građana može tražiti da navedu krajnju destinaciju putovanja, da pokažu da li imaju dovoljno sredstava za putovanje, u gotovini, posedovanjem kreditnih kartica ili drugih sredstava plaćanja”, objašnjava se u saopštenju.\nNavodi se i da „ne postoji standardni iznos finansijskih sredstava po danu putovanja koji je potrebno posedovati, i u praksa zavisi od države do države”.\n„Ukoliko je, na primer, svrha putovanja turistička poseta, može se tražiti uvid u rezervaciju hotelskog ili drugog smeštaja a ukoliko je razlog putovanja učešće na stručnom seminaru, može se tražiti uvid u pozivno pismo ili spisak registrovanih učesnika seminara...”, navodi MUP.\nUkoliko se putuje u posetu rođacima ili prijateljima koji već borave u „šengenskom prostoru” nije potrebno imati formalno garantno pismo, „ali svakako treba biti u mogućnosti da se tačno navedu podaci o osobi kod koga se putuje, adresa na kojoj će se boraviti...„\n„Pri tome se može pokazati odgovarajući dokument ukoliko se poseduje, poput pozivnog pisma, ili kopije putne ili druge isprave osobe kod koje se putuje”, dodaje MUP.\nPosedovanje ovih i sličnih dokumenata nije formalni uslov za ulazak u „šengenski prostor” ali svakako može doprineti da se uobičajena granična kontrola obavi brže i jednostavnije, naročito imajući u vidu eventualnu jezičku barijeru pri komunikaciji sa graničnim službenicima.\n„Važno je naglasiti da granične službe država članica „šengenskog prostora” zadržavaju pravo da ne odobre ulazak u zemlju ukoliko procene da konkretna osoba predstavlja pretnju javnom redu i miru, zdravlju ili unutrašnjoj bezbednosti, ili ako postoji izdato upozorenje da im se ne odobrava ulazak”.\nRadi se o pravu graničnih službi koje je i ranije postojalo, koje je važilo i za osobe kojima je prethodno bila izdata validna viza, navodi MUP dodajući da „to pravilo ostaje na snazi i nema veze za ukidanjem viznog režima jer predstavlja standardno postupanje kada je u pitanju granična kontrola”.\nUkoliko se putuje motornim vozilom, neophodno je posedovanje međunarodno validne vozačke dozvole i međunarodno validnog osiguranja.\nDodaje se i da „ukoliko se upravlja tuđim vozilom, potrebno je odgovarajuće ovlašćenje vlasnika vozila” jer se „radi o uobičajenim uslovima vezanim za odvijanje međunarodnog drumskog saobraćaja, koji nemaju veze sa ukidanjem viznog režima”.\n„Posedovanje putnog zdravstvenog osiguranja nije uslov za putovanje, ali se svakako preporučuje njegovo pribavljanje, zbog lične bezbednosti u slučaju potrebe za medicinskom intervencijom tokom putovanja”, kaže se u saopštenju.\n„Imajući to u vidu, najbolje je pre putovanja proveriti sa institucijom preko koje građani ostvaruju zdravstveno osiguranje, o svim uslovima i okolnostima za koje su zdravstveno osigurani”, ističe MUP.\nNaglašava se i „da se ukidanjem viza za kratkotrajna putovanja naših građana u zemlje članice EU, nisu stekli uslovi za trajni boravak, nastanjenje i zapošljavanje na teritoriji EU”.\n„ U tom smislu, nezakonit je rad ili boravak u „šengenskom prostoru” duže od 90 dana bez odgovarajuće nacionalne boravišne ili radne dozvole”, ističe MUP.\nGrađani koji nameravaju da zbog zaposlenja ili iz nekog drugog razloga borave u „šengenskom prostoru” duže od 90 dana, obavezni su da pre putovanja podnesu odgovarajući zahtev za dugoročnu vizu ili za dozvolu boravka ambasadi zemlje destinacije.\nPodseća se da su građani koji imaju stari „plavi” pasoš i dalje su u obavezi da pribave vizu pre putovanja.\nDodaje se da i „pored snažne diplomatske aktivnosti naše države, u ovom trenutku nije bilo moguće postići ukidanje viza za građane Srbije sa prebivalištem na teritoriji autonomne pokrajineKosovo i Metohija kojima putne isprave izdaje Koordinaciona uprava MUP-a”.\n„Nosiocima putnih isprava izdatih od strane Kooridnacione uprave će i dalje biti potrebne vize za putovanje u okviru „šengenskog prostora”, dodaje MUP.\nUkazuje se i da „ukidanje viza važi za interno raseljena lica ukoliko poseduju novi, biometrijski pasoš izdat od strane Policijske uprave prema mestu njihovog boravka”.\tTanjug\tobjavljeno: 09/12/2009.\nGrujica | 10/12/2009 11:05\nŠengen za mene i moju porodicu ne važi.Upravo sam dobio odgovor Ministrastva spoljnih poslova gde otprilike kažu ovako:Samo raseljena lica sa Kosova kojima u pasošu ne piše da su sa Kosova već im je izdat pasoš negde u Srbiji ali da to nije Sup sa Kosova.Najgore je to što kada moje dete treba da ide na ekskurziju jedino će ono morati da traži vizu dok će ostala deca slobodno putovati.\nгордана | 10/12/2009 11:23\nод њихових објашњења, могу добити само висок притисак, а на граници ми може бити од помоћи само то што имам још увек важећу шенген визу\nVesa | 10/12/2009 16:19\nPogranicne vlasti svake zemlje zadravaju uvek diskreciono pravo za ulazak bez obzira da li se ima viza ili ne ili ovaj nas epohalni pasos...


Stop privilegovanim partijskim biznismenima | Pančevac\nStop privilegovanim partijskim biznismenima\n23.11.2015 13:25·0 komentaraPregleda: 158\nČlanovi Srpske napredne stranke tokom protekle nedelјe održali su čak tri konferencije za novinare. U petak, 13. novembra, kod Nadela, u blizini Omolјice, izašlo je pet članova Saveta za zaštitu životne sredine i ekologiju SNS-a, s Boškom Opačićem, predsednikom pomenutog Saveta, na čelu kako bi ukazali na probleme u vezi sa ovim vodotokom.\nU utorak, 17. novembra, povodom Međunarodnog dana studenata, Unija mladih SNS-a organizovala je akciju pod nazivom „Kutija za studentska pitanja”, a već koliko sutradan javnosti se obratio i Saša Levnajić, predsednik Saveta za pravna pitanja SNS-a, koji je istakao da je „stanje kriminaliteta u gradu pobolјšano u odnosu na isti period 2014. godine”. Tome su, prema njegovim rečima, doprinele zakonske i organizacione promene, ali je ipak bio najznačajniji „stav Vlade i premijera Vučića da se beskompromisno obračuna sa svim vidovima kriminala i korupcije”.\nPolicija dozvolila nošenje biber-sprejova i šokera za samoodbranu 23669 pregleda\nNaoružani pljačkaši haraju Pančevom 23166 pregleda\nRoditelji identifikovali nastradalu devojku 15095 pregleda\nTeška saobraćajka na putu za Banatsko Novo Selo: jedno lice poginulo, dva teško povređena 14454 pregleda


Za projekte studentskih organizacija 190.000 KM - Glas Srpske\nSrna 15.09.2021 14:03\nBANjALUKA - Ministarstvo za naučnotehnološki razvoj, visoko obrazovanje i informaciono društvo raspisalo je danas konkurs za sufinansiranje programa i projekata studentskih organizacija visokoškolskih ustanova u Republici Srpskoj za 2021. godinu.\nZa sufinansiranje pomenutih programa i projekata budžetom je predviđeno 190.000 KM, a zainteresovani mogu da se prijave u narednih 30 dana, saopšteno je iz resornog ministarstva.\nOvim konkursom biće podržane, između ostalog, aktivnosti u oblasti studentskog organizovanja, međunarodne saradnje, organizacija međunarodnih studentskih skupova, stručni programi i predavanja, naučno-stručni radovi, sportske i kulturne aktivnosti i edukacija, studentski mediji i ostali projekti koji doprinose unapređenju studentskog rada i organizovanja.\nNa konkurs mogu da se prijave studentska predstavnička tijela izabrana prema Zakonu o studentskom organizovanju, studentske organizacije registrovane kod nadležnih organa i asocijacije studentskih organizacija.\nPopunjene prijave uz prateću dokumentaciju dostavljaju se ovjerene i potpisane u štampanom i elektronskom obliku, a tekst konkursa može se pogledati na internet stranici Ministarstva za naučnotehnološki razvoj, visoko obrazovanje i informaciono društvo.


PCVesti - AMD uskoro predstavlja mobilnu platformu Yukon\nAMD uskoro predstavlja mobilnu platformu Yukon\nKompanija Advanced Micro Devices (AMD) saopštila je da će uskoro predstaviti svoju novu mobilnu platformu Yukon, namenjenu za ugradnju u nove, jeftine prenosive računare. Prema navodima predstavnika kompanije, ti prenosivi računari bi trebalo da zadrže sve karakteristike uobičajenih prenosivih računara, ali i da budu istih dimenzija kao ultraprenosivi računari, uz znatno nižu cenu.\nPredstavnici AMD-a su izjavili da će prenosivi računari zasnovani na platformi Yukon omogućavati korisnicima da pokreću složene multimedijske aplikacije, kao i najnovije računarske igrice, koje su zahtevne u pogledu grafičkih mogućnosti računara. Računari sa platformom Yukon će biti malih dimenzija, tanki i lagani, sa ekranom dimenzija između 10 i 14 inča i prodavaće se po ceni od 499 do 1499 dolara.\nPrema rečima predstavnika kompanije, procesori i skup sistemskih čipova koje sadrži platforma Yukon su dizajnirani tako da ispune zahteve računara svrstanih u novu kategoriju (u AMD-u ih nazivaju “ultratanki” prenosivi računari), koja se nalazi između prenosivih i ultraprenosivih računara (računara za Internet, eng. netbooks). Rukovodioci AMD-a se nadaju da bi ta nova kategorija prenosivih računara mogla da predstavlja profitabilno tržište, budući da su uobičajeni prenosivi računari previše skupi, dok ultraprenosivi računari imaju ograničene mogućnosti. Računari sa platformom Yucon neće konkurisati na tržištu jeftinih računara za Internet, gde dominiraju modeli sa Intelovim procesorom Atom, niti na tržištu malih prenosivih računara na kojem dominiraju modeli sa (opet) Intelovom platformom Centrino Atom (ranije poznatom pod radnim imenom Menlow). Analitičari smatraju da je razlog za takvo opredeljenje činjenica da jeftini računari za Internet n e omogućavaju postizanje visokih profitnih stopa, tako da se AMD na tom planu ne može nadmetati sa Intelom.\nKao i obično u sličnim situacijama, pojedini proizvođači su već najavili računare sa platformom Yukon. Primera radi, kompanija Hewlett-Packard je najavila računar Pavilion dv2, zasnovan na procesoru Neo na 1,6 Ghz, sa skupom sistemskih čipova M690T i ATI-jevom integrisanom grafikom. Računar će imati do 1 GB radne memorije i moći će da koristi operativni sistem Windows Vista. Cena računara nije poznata, delom i zbog toga što AMD još uvek nije objavio cenu procesora Neo.\nAMD će više detalja o platformi Yukon objaviti na predstojećem sajmu potrošačke elektronike Consumer Eletronics Show (CES) koji se od 8. do 11. januara 2009. godine održava u Las Vegasu.\n|Search:Find More About AMD uskoro predstavlja mobilnu platformu Yukon|\nASUS predstavlja novu, redizajniranu K seriju laptopova\nIDC i BSA: Udeo piratskog softvera u svetu 41%\nCanon osvojio četiri TIPA nagrade za 2011\nCisco preneo WebEx na iPhone


POLITIKA | 23.03.2019 19:35 > 23.03 21:25\nSa platoa ispred Filozofskog fakulteta u Beogradu, na protestu "Jedan od pet miliona", poručeno je večeras da će se, ako njihovi zahtevi ne budu ispunjeni, gradjani okupiti u subotu 13. aprila i poručiti šta imaju "uzurpatorskom režimu".\nGlumac i član Demokratske stranke Branislav Lečić izjavio je večeras na protestu "Jedan od pet miliona" u Beogradu da gradjani širom Srbije zahtevaju ostavke državnog vrha, rukovodstva Radio-televizije Srbije, članova Regulativnog tela za elektronske medije (REM), kao i fer uslove za izbore u roku od šest do devet meseci.\nLečić je kazao da gradjani traže ostavke predsednika Srbije Aleksandra Vučića, premijerke Ane Brnabić i predsednice Skupštine Maje Gojković.\nOn je kazao da je 1991. za novine rekao zašto je uz studente koji su tada protestovali i da je danas na protestu iz istih razloga."Zato što ste bolesni, hoćete da vam se dive i da vas se plaše, zato što vam se mi niti divimo niti plašimo, već hoćemo da damo primer našoj deci", kazao je on i dodao da je "dosta i da ne može više".\nGeneral u penziji i član DS Sreto Malinović koji je bio u Vojsci Srbije 1999. i vodio pilotsku jedinicu poručio je da će gradjani ostati na ulici dok ne povrate sudbinu u svoje ruke.\n"Vaskrsli su Crveni kmeri iz devedesetih godina", rekao je on i dodao da vlast sve radi bez stida i obzira jer misli da će vladati večno.\nMalinović je upitao okupljene šta bi rekli heroji sa Košara o tome ko je sada ministar odbrane Srbije, a šta vojvoda Mišić o tome da je neko u 50. godini položio vojničku zakletvu, na šta su gradjani reagovali uzvikujući "Ua".\nMalinović je policajcima poručio da je otadžbina narod koji je na ulici i pozvao ih da ne dižu pendreke na svoj narod.\n"Ne smemo im dozvoliti da nas okrenu jedne na druge, da okrenu narod", rekao je Malinović i dodao da "nije nas pet miliona, nas je 10 miliona samo neki to ne smeju kazati".\nPrema njegovim rečima Vučić omladinu naziva ološem i bitangama, a bitange i mafijaše naziva Obilićima i junacima.\n"Beograde ti si prsa Srbije, nemoj dozvoliti da te kasabom učine ljudi sa Andrićevog venca i Srbiju pretvore u 'prokletu avliju'", poručio je Malinović.\nLečić je upozorio da je moguće da su medju okupljenima provokatori i poručio gradjanima da ne nasedaju na provokacije i ne dozvole da "padne krv".\nGlumac i član Demokratske stranke Branislav Lečić izjavio je večeras, ispred zgrade Radio-televizije Srbije, da će najjače oružje protiv aktuelne vlasti biti ono kada se probude svest i samosvest gradjana i poručio okupljenima da ne menjaju protest, jer su na pravom mestu.\nOn je kazao da bi "Dnevnik slobodne Srbije" u kojem su se obratili mladići koji su privedeni tokom prošlonedeljnih protesta u Beogradu, kada su demonstranti upali u zgradu RTS-a, trebalo da bude deo dnevnika na RTS-u.\n"Samo je važno da budemo hrabri, da se povežemo i da budemo uporni. Taj pritisak Vučić i negova kamarila neće izdržati", rekao je Lečić.\nPoručio je da će okupljenih gradjana svakoga dana na protestima biti više, "dok na kraju Srbija cela ne progovori".\n"Mi ovde ne prižamo ruku da prosimo, mi ovde dižemo pesnicu", kazao je Lečić i poručio direktoru RTS Draganu Bujoševiću da bi trebalo da ga bude sramota.\nGradjani su krenuli ka zgradi Kasacionog suda kako bi podržali one koji tu protestuju već nekoliko dana zbog problema sa kreditima u švajcarskim francima.\nUlaz u RTS ogradjen trakom, Djilas i Veselinović stoje na ulazu\nUlaz u zgradu Radio-televizije Srbije iz Takovske ulice ogradjen je večeras trakom, kao i stepenište koje vodi ka ulazu iz Aberdareve ulice, a obezbedjenje protesta nikome ne dozvoljava da pridje ulazima.\nKako javlja reporter agencije Beta, na samom ulazu nalaze se lideri Saveza za Srbiju Dragan Djilas i i drugi lideri tog opozicionog saveza koji su okrenuti ka okupljenim demonstrantima i tako brane da neko udje u zgradu.\nDjilas je kazao novinarima da gradjani zahtevaju da se mediji oslobode i da je neophodno da vlast prestane da pokušava da deli narod.\nOn je kazao da je ulazak u zgradu RTS-a prošle subote bila reakcija gradjana jer vlast nije htela da čuje gradjane koji protestuju.\n"Nepohpodno je da vlast shvati da ne može da ne razgovara sa svojim gradjanima", rekao je Djilas i pozvao gradjane da polože cveće na ulaz RTS-a za nastradale novinare u bombardovanju.\nMnogi su upalili sveće za poginule novinare, ali i za, kako je rečeno "skidanje medijskog mraka jednom zauvek".